Ľahko vyvrátiteľné nezmysly a hoaxy používa ĽSNS aj Fico

Lovíme hoaxy

Stĺpček šéfredaktorky

Čo je to hoax?

Hoaxy a politika

Fabriky na trollov

Terčom klamstiev politikov sa stávajú najmä menšiny.

BRATISLAVA. Zistiť, koľko Slovensko skutočne dáva na sociálne dávky, trvá na internete asi desať sekúnd. Ešte menej času zaberie overiť si, že je nezmysel, že by španielsky futbalový klub Real Madrid musel kvôli moslimom zo svojho znaku odstrániť kríž. Napriek tomu sa do politických diskusií čoraz viac dostávajú cielené dezinformácie najmä o menšinách. O Rómoch, utečencoch či moslimoch od začiatku roka šíria klamstvá nielen priaznivci ĽSNS či Boris Kollár, ale aj predstavitelia vlády či policajný prezident Tibor Gašpar. Premiér Robert Fico, ktorý vyhlásil boj politickej korektnosti, hovorí, že Cigáni zaťažujú slovenský sociálny systém. Gašpar zase podporuje konšpirácie, že utečenecká kríza je riadená, a neskôr argumentuje zavádzajúcimi číslami o kriminalite. Dajte nám o ňom vedieť na hoax@sme.sk. Kollár zase v polovici januára spomenul známy mýtus, že nepracujúci Rómovia majú vyššie dôchodky ako pracujúci ľudia. ĽSNS napriek množstvu vedeckých štúdií dokazujúcich opak tvrdí, že očkovanie môže spôsobiť autizmus. Keď politici šíria vymyslené informácie a konšpiračné teórie, ide o nebezpečný pokus získať si viac voličov, tvrdí aktivista a učiteľ Juraj Smatana, ktorý konšpiračné weby dlhodobo sleduje. „Ak sa politická debata úplne odtrhne od reality, budeme namiesto riešenia reálnych problémov diskutovať o okrajových a neexistujúcich veciach. To nemôže dobre dopadnúť,“ hovorí Smatana. Koncom januára sa Fico vrátil k výrokom z roku 2000. „Máme tu kategóriu ľudí, a nehovorím len o Cigánoch, ktorá nechce pracovať, zneužíva sociálny systém a ešte aj otravujú ľudí, ktorí žijú vedľa nich," povedal v televízii TA3. "Zakročíme proti ľuďom, ktorí vyciciavajú tento štát." Označenie Cigán sa začalo používať po príchode Rómov do Európy, pravdepodobne preto, že ich považovali za Egypťanov. V rôznych krajinách ich volali Gypthoi (Grécko), Egyptianos, dnes Gitanos (Španielsko), Egyptions, dnes Gypsies (anglicky). Vo svojej knihe to opisuje americký Róm a predstaviteľ Medzinárodnej rómskej únie William A. Duna. V slovenčine nadobudlo slovo Cigán v tvare cigáň aj hanlivý význam klamár. Fico je v skutočnosti len vulgárny, tvrdí politológ Grigorij Mesežnikov. „Označiť etnikum hanlivým výrazom nie je odmietnutie politickej korektnosti, je to neslušnosť,“ povedal Mesežnikov. Rovnako nie je pravdivé tvrdenie, že štátny rozpočet trpí veľkým počtom poberateľov sociálnych dávok. Na dávkach v minulom roku dostali takmer 216 miliónov eur, čo je asi percento a pol zo slovenských výdavkov. Ak by sa vláde podarilo napríklad odstrániť len výpadky na daniach z nafty a benzínu, získala by asi 234 miliónov eur, čo by pohodlne stačilo na všetky sociálne dávky. Ako je to s rodičovskými príspevkami, zisťovali analytici mimovládneho inštitútu INESS. Vypočítali, že Rómovia tvorili v roku 2012 asi 17 percent poberateľov a štát im vyplatil 57 miliónov eur. Ďalej odhadujú, že príspevky na dieťa v roku 2012 dostávali rodičia asi na 160-tisíc rómskych detí, spolu išlo o 44 miliónov eur. Keď Fico preháňa v téme sociálnych dávok, podľa Smatanu škodí sebe samému. „Predseda vlády ženie vodu na mlyn extrémistom, pretože sám potvrdzuje ich teóriu, že niekoľko tisíc najchudobnejších ľudí spôsobuje najväčšie problémy Slovenska." Boris Kollár nedávno v diskusii tvrdil, že dostáva listy od ľudí, ktorí sa sťažujú, že človek, ktorý pracoval celý život, má menší dôchodok ako Róm, ktorý celý život len berie dávky. Nikto pritom dôchodok nedostane, ak nepracoval najmenej pätnásť rokov. Výnimkou môže byť teoreticky len žena, ktorá celý život nepracovala, ale pätnásť rokov sa starala o deti do šesť rokov, vysvetľuje portál demagog.sk. Inštitút finančných politík takisto zistil, že Rómovia nedostávajú ani neprimerane veľa invalidných dôchodkov. Kraje, kde ich žije najviac, v rebríčkoch nijako nevynikajú. „Tak ako kotlebovci aj Kollár používa hoaxy namierené proti konkrétnej skupine, v tomto je rovnaký politik ako Trump,“ povedal Mesežnikov. Kollár hovorí, že na facebooku trávi niekoľko hodín denne. Jeho stránka je známa tým, že šíri mnohé neoverené či priamo lživé správy. V septembri 2015 napríklad šíril video s popiskom, že moslim nožom napadol svoju bývalú priateľku, aby uplatnil právo šaría. V skutočnosti išlo o psychicky chorého muža, ktorý nie je moslimom. V lete 2016 zase sa podelil o obrázok alegorickej sochy, na ktorej nemecká kancelárka Angela Merkelová trčí z pozadia amerického strýčka Sama. Popisok k fotografii bol, že takto vítajú Česi Merkelovú počas jej oficiálnej návštevy. Demonštrácia sa však nekonala v Prahe, ale v nemeckom Düsseldorfe a o trinásť rokov skôr. Nešlo o protest proti Merkelovej politike k migrantom, ale o jej podporu amerického ťaženia v Iraku. Policajný prezident Tibor Gašpar sa v januári podpísal pod pamflet organizácie Neformálne ekonomické fórum - Hospodársky klub, v ktorom sa napríklad píše, že „súčasná migrácia je precízne politicky a mediálne organizovaný stret s našou európskou civilizáciou“. Gašpar sa niekoľko dní odmietal k podpisu vyjadriť. Nakoniec na tlačovej besede tvrdil, že len chcel upozorniť na vážnu tému. „Keď sa pozrieme 70 kilometrov od Bratislavy do Viedne, tak sa konštatovalo, že migranti majú na svedomí vyše 22-tisíc trestných činov a že je tam veľmi zlá bezpečnostná situácia,“ argumentoval Gašpar. Údaj o počte trestných činov sa pritom v skutočnosti vzťahuje na celé Rakúsko. Gašpar si svoje miesto udržal, pretože spoločnosť nie je na takéto výroky citlivá, tvrdí Smatana. „V normálnom štáte by po takýchto vyjadreniach musel odstúpiť pod tlakom verejnosti a politikov." Mýtus, že migranti prinášajú kriminalitu, vyvracajú aj oficiálne štatistiky nemeckej polície. Z nemeckej populácie tvoria cudzinci vrátane migrantov desať percent. V roku 2015 spáchali šesť percent zo všetkých trestných činov v krajine. Zo sexuálnych trestných činov to bolo päť percent. Text, ktorý Gašpar podporil, tiež naznačoval, že za prílevom utečencov sú Merkelovej rozhodnutia. „Ona dosť aktívnym spôsobom privolala utečencov na začiatku minulého roka, aj sa s nimi fotila,“ hovoril ešte pred minuloročnými voľbami napríklad aj vtedajší šéf SMK József Berényi. V skutočnosti krátko po tom, ako 24. augusta 2015 Nemecko vyhlásilo, že prijme všetkých sýrskych žiadateľov o azyl, a Merkelová povedala známe "my to zvládneme", ich počet v Európe začal klesať. V septembri ešte o azyl požiadalo rekordných 62-tisíc Sýrčanov, ale odvtedy ich už bolo čoraz menej. Poslanec ĽSNS Milan Mazurek v parlamente, keď ho vyzvali, aby sa ospravedlnil za svoje hanlivé vyjadrenia o islame, napríklad tvrdil, že islam má denne v Európe na svedomí desiatky obetí, čo by bolo najmenej 3540 mŕtvych ľudí ročne. Islamisti, ktorých nie je možné spájať s bežnými moslimami, pritom v roku 2015 v Európskej únii zabili 151 ľudí. Vlna horúčav v roku 2003 podľa oxfordských vedcov zabila len v Paríži 315 ľudí. Napriek viacerým teroristickým útokom v Európe z uplynulých mesiacov, posledných pätnásť rokov patrí z hľadiska počtu obetí terorizmu k najbezpečnejším od roku 1970. Mazurek takisto šíril populárny mýtus, že španielsky futbalový klub Real Madrid musel kvôli moslimom zo svojho znaku odstrániť kresťanský kríž. V skutočnosti sa úprava loga týka len oblečenia, ktoré sa predáva v šiestich krajinách na Blízkom východe. Real Madrid už raz kríž z loga stiahol, keď ho použil sponzor klubu Národná banka Abú Zabí. Snaha ĽSNS, aby bolo očkovanie dobrovoľné, čo by ohrozilo kolektívnu imunitu, len ukazuje, aké veľké škody by strana spôsobila, ak by sa dostala k moci, tvrdí Mesežnikov. „Je to toxická politická sila nepriateľská voči demokracii a voči zdravému rozumu,“ povedal Mesežnikov. Vzhľadom na veľké množstvo dezinformácií vo verejnom priestore, denník SME pripravuje rubriku, ktorá bude vysvetľovať hoaxy šíriace sa na internete.


Posledný Phoenix nachytal lídra Milwaukee, Bucks prehrali druhý raz po sebe

Pozrite si výsledky zápasov NBA 2018/2019 z noci na 5. februára.

SAN ANTONIO. Basketbalisti San Antonia zdolali hráčov Denveru 104:103 v pondelkovom zápase NBA. Domáci viedli nad druhým najlepším tímom na Západe už o 21 bodov, ale v záverečnej dve a pol minúte štvrtej štvrtiny nepridali ani bod a hostia sa sériou 9:0 dotiahli na rozdiel jedného bodu. Šestnásť sekúnd pred koncom však ich rozohrávač Jamal Murray minul trojkový pokus a do konca hostia ešte dvakrát netrafili cez obruč koša a mali aj jednu stratu. Streleckými lídrami víťazného tímu boli DeMar DeRozan s 24 a LaMarcus Aldridge s 22 bodmi. "Snažili sme, ale bolo už trochu neskoro na dokončenie obratu," povedal Jamal Murray. Hráči San Antonia vyhrali tretí zápas v sérii a v tabuľke Západnej konferencie sú na 7. mieste. "V závere sa to už preklápalo, ale nakoniec sme to zvládli, Bola to defenzíva, ktorá nám vyhrala tento zápas," skonštatoval rozohrávač Spurs Patty Mills. V súboji najslabšieho s najlepším tímom NBA sa zrodilo nečakané víťazstvo Phoenixu Suns nad Milwaukee Bucks 114:105. Hostia prehrali vôbec prvýkrát v tejto sezóne druhýkrát po sebe, nezachránil ich ani tradičný líder Jannis Antetokunmpo, autor 21 bodov a 13 doskokov. V domácom družstve sa zaskvel Kelly Oubre s 27 bodmi a 13 doskokmi. Phoenix dosiahol iba štrnáste víťazstvo v sezóne, ale aj tak už nemá šancu na postup do play-off. Na druhej strane Milwaukee s bilanciou 48-16 má ako prvé istotu vyraďovacej časti. Výsledky zápasov NBA 2018/2019 z noci na 5. februára: Najviac bodov: Carroll 22 (5 trojok), Kurucs 19 (5 trojok), LeVert 18 - D. Powell 20 (5 trojok), Dončič 16, Brunson 10 Najviac bodov: Wade 23, Richardson 19, Winslow 18 - V. Carter 21 (7 trojok), Bazemore 18, Dedmon a Trae Young po 14 Najviac bodov: DeRozan 24, Aldridge 22, Gay 14 - J. Murray 25 (6 trojok), Jokič 22 (10 doskokov), Beasley 15 Najviac bodov: Oubre 27 (13 doskokov), Booker 22, Ayton 19 (12 doskokov) - Antetokunmpo 21 (13 doskokov), Brogdon 19, Bledsoe 15 Najviac bodov: Korver 20 (5 trojok), Crowder 20 (4 trojky), Gobert 19 (19 doskokov), D. Mitchel 19 - Jrue Holiday (4 trojky) a Randle po 30, A. Davis 15 (11 doskokov) Najviac bodov: Hield 28, Barnes 22 (10 doskokov), Giles 17 - Trier 29, D. Smith 18, Knox 11 Najviac bodov: L. James 27, Rondo 24 (10 doskokov, 12 asistencií, 4 trojky), Hart 17 - Gallinari 23, Harrell 14 (11 doskokov), Gilgeous-Alexander 14


Danko označil okupáciu Československa za veľkú chybu

Musíme vyjadriť úctu a vďaku všetkým, ktorí riskovali a obetovali životy, uviedol Danko.

BRATISLAVA. V deň výročia vstupu vojsk Varšavskej zmluvy na územie Československa treba vyjadriť úctu a poďakovanie všetkým, ktorí riskovali a obetovali životy, aby sa vzopreli. Uviedol to predseda Národnej rady (NR) SR Andrej Danko (SNS) v súvislosti s výročím. Postup vojsk Varšavskej zmluvy označil za veľkú chybu. "V tento deň musíme vyjadriť úctu a poďakovanie všetkým, ktorí riskovali a obetovali životy, aby sa vzopreli. Na čele s charizmatickým a ľudským Alexandrom Dubčekom," uviedol Danko. Zdôraznil potrebu pripomínať si históriu, najmä udalosti zasahujúce do vývoja Slovenska. "Už nikdy nesmieme dovoliť, aby na území Slovenska boli akíkoľvek cudzí vojaci," podotkol aj v súvislosti s ponukou USA na rekonštrukciu slovenských letísk. Rok 1968 považuje za "silný pre Slovákov". "Bolo veľkou chybou vojsk Varšavskej zmluvy, že tak postupovali," povedal Danko a skonštatoval, že mnohí si vtedy mysleli, "že nás ideológia socializmu spája. Opak však bol pravdou". Za silnú časť histórie považuje tiež odchod sovietskych vojsk v roku 1990. "Je škoda, že Michail Gorbačov k tomu pristúpil tak neskoro," podotkol. Vojská Varšavskej zmluvy začali s inváziou územia Československa v noci z 20. na 21. augusta 1968. Okrem vojakov Sovietskeho zväzu boli súčasťou tzv. operácie Dunaj aj jednotky z Maďarska, Bulharska, Poľska a NDR. V dôsledku okupácie Československa zahynulo viac ako 100 ľudí a stovky obyvateľov boli zranené. Táto invázia bola najväčšou ozbrojenou akciou v Európe od konca druhej svetovej vojny. Okupácia Československa mala zastaviť, a aj zastavila demokratizačný proces v ČSSR označovaný ako Pražská jar.


Ministerstvo zaplatí takmer dva milióny za organizáciu účasti na veľtrhoch

Zabezpečovať organizáciu bude spoločnosť Exposervice SK.

BRATISLAVA. Účasť Ministerstva dopravy a výstavby (MDV) na medzinárodných veľtrhoch a výstavách cestovného ruchu by mala organizačne zabezpečiť a realizovať spoločnosť Exposervice SK za takmer 2 milióny eur bez dane z pridanej hodnoty (DPH). Vyplýva to z oznámenia o výsledku súťaže, ktoré bolo zverejnené vo vestníku verejného obstarávania. Jednotlivé veľtrhy a výstavy sa líšia rôznymi miestami konania a metrážou výstavnej plochy, konkrétne dvoma typmi, 30 štvorcových metrov (m2) a 60 m2. Celková hodnota zákazky je 1.998.700 eur bez DPH. Kritériom pre výber bola cena, pričom zákazka sa nebude spolufinancovať z eurofondov. Ďalšie oznámenie o výsledku tendra hovorí o tom, že komplexné poskytovanie služieb súvisiacich so zabezpečením leteniek na pravidelných a nepravidelných (charterových) leteckých linkách aj u tzv. nízkonákladových prepravcov zabezpečí pre MDV spoločnosť Faveo za 960.000 eur bez DPH. "Súčasťou predmetu zákazky je aj doručovanie leteniek v termínoch a spôsobom určeným objednávateľom," opísalo MDV v oznámení. Zákazka by sa mala spolufinancovať z eurofondov, konkrétne ide o Operačný program Integrovaná infraštruktúra.


Na uskladnenie elektriny poslúži domácnostiam aj virtuálna batéria

Elektrina sa domácnosti vráti, keď ju bude potrebovať, napríklad po príchode z práce.

BRATISLAVA. Na slovenský trh s elektrinou prichádza virtuálna batéria na uskladňovanie energie. Spoločnosť Západoslovenská energetika (ZSE) ponúkne slovenským domácnostiam, ktoré v projekte Zelená domácnostiam II využijú štátnu podporu na fotovoltické panely, virtuálnu batériu na uskladnenie prebytočnej elektriny. Pôjde o elektrinu, ktorú v danom čase nedokázali využiť pre svoje vlastné potreby. „Túto elektrinu domácnosti vrátime v čase, keď ju bude potrebovať, napríklad večer po príchode z práce,“ uviedol na stretnutí s novinármi člen predstavenstva ZSE Juraj Krajcár. Hneď ako je zákazníkova spotreba elektriny väčšia, než je aktuálna výroba vo foltovoltických paneloch, využije najprv energiu z virtuálnej batérie a až potom z distribučnej sústavy. Pri dodávke elektriny z virtuálnej batérie tak podľa Krajcára platí zákazník len náklady prevádzkovateľa distribučnej sústavy za distribúciu elektrickej energie z batérie do domácnosti. „Ušetrí tak náklady za dodávku elektriny,“ spresnil Krajcár. Službu Virtuálna batéria bude ZSE svojim zákazníkom poskytovať za dve eurá mesačne.„Rozširovanie obnoviteľných zdrojov energie a decentralizácia jej výroby robí zo zákazníka partnera energetických spoločností, ktorý je v čoraz väčšej miere energeticky nezávislý a sebestačný. Tento vývoj je v súlade so smerovaním európskej energetiky. Som presvedčený, že toto je cesta, ktorou sa bude uberať energetika aj u nás, preto sme sa rozhodli poskytnúť tieto riešenia aj našim zákazníkom, v prípade virtuálnej batérie ako prvá firma na slovenskom trhu. Naším produktom zákazníkovi znižujeme návratnosť finančne náročnej investície do fotovoltického riešenia,“ konštatoval Krajcár. Pološtátny podnik ZSE je oprávnený zhotoviteľ v rámci projektu Zelená domácnostiam. Doteraz západoslovenskí energetici nainštalovali viac ako 200 fotovoltických zariadení a takmer 500 zariadení so solárnymi kolektormi pre ohrev vody. Vďaka fotovoltickým zariadeniam môže zákazník pri správne dimenzovanom riešení v závislosti od jeho ročnej spotreby ušetriť 30 až 60 percent nákladov na elektrinu, pri solárnych kolektoroch je ročná úspora na ohreve vody do 70 percent. „Vzhľadom k tomu, že záujem zo strany zákazníkov je veľký, budeme pokračovať aj v tomto roku súčasne s národným projektom Zelená domácnostiam II, ktorého spustenie sa očakáva v prvom štvrťroku 2019,“ uzavrel Krajcár.


Venezuela zabavila milióny hračiek, rozdá ich chudobným deťom

Firma Kriesel príde o hračky preto, že porušila pravidlo o férovom oceňovaní výrobkov.

CARACAS. Socialistická vláda Venezuely skonfiškovala takmer štyri milióny hračiek najväčšieho predajcu v krajine a hodlá ich rozdať pod vianočný stromček chudobným deťom. Firma Kriesel príde o hračky preto, že porušila pravidlo o férovom oceňovaní výrobkov, ktoré vynucujú úrady krajiny postihnutej zúfalou ekonomickou situáciou. Informovala o tom agentúra AP. Podľa úradu zaoberajúceho sa dodržiavaním maximálnych cien firma utajila časť svojho sortimentu, aby ho mohla pred Vianocami predávať za vyššie ceny. Kvôli tomu boli zadržaní dvaja členovia vedenia firmy a zhabaných 3,8 milióna hračiek. Šéf úradu William Contreras podľa AP odkázal firmám, že táto konfiškácia je pre nich odkazom, že sa "nemôžu hrať s právami Venezuelčanov". Vláda vyhlásila, že hračky "férovo" rozdajú deťom miestne výbory, ktoré majú na starosť distribúciu nedostatkových potravín. Prezident Nicolás Maduro, o ktorého odvolanie sa usiluje opozícia okrem iného aj kvôli biednej venezuelskej ekonomike, nedávno vydal nariadenie, podľa ktorého museli obchody zlacnieť tovar o tretinu až polovicu.


Ovečkin pred Kanadou: Bude to zápas, ktorý chcel vidieť každý

V noci zo soboty na nedeľu vyzvú Rusi v prvom semifinále Svetového pohára domácu Kanadu.

TORONTO. Organizátorom Svetového pohára v hokeji sa síce nesplnila vízia zámorského finále Kanada - USA, ale o iný veľký šláger fanúšikovia neprídu. Ruskí hokejisti vo svojom záverečnom vystúpení v B-skupine zdolali Fínov (3:0) a zabezpečili si účasť v semifinále. Tam v sobotu vyzvú domácich Kanaďanov. A to je šláger, ktorého korene siahajú ešte do čias politickej studenej vojny. "Je to jedna z najväčších rivalít - Kanada verzus Rusko. Vieme, čoho sú schopní. Hrali sme proti nim v rámci prípravy v Pittsburghu (Rusi prehrali 2:3 po predĺžení). Kanaďania sú najlepší hráči na svete a my musíme byť veľmi dobrí, aby sme to proti nim zvládli," myslí si ruský útočník Vladimir Tarasenko. Vlani štyridsaťgólový útočník St. Louis má už jednu víťaznú skúsenosť zo zápasu s Kanaďanmi, aj keď len na juniorskej úrovni. Stála však za to. Vo finále svetového šampionátu do 20 rokov v roku 2011 Rusi zdolali Kanaďanov 5:3, hoci po dvoch tretinách zaostávali 0:3. Gólovo sa vtedy zaskveli aj dvaja hráči súčasného výberu Olega Znaroksa - dvakrát skóroval Artemij Panarin a raz práve vtedajší kapitán Tarasenko. V tíme ešte boli aj ďalší útočník Jevgenij Kuznecov a obrancovia Dmitrij Orlov a Nikita Zajcev. "To finále si dodnes pripomíname, sú to krásne spomienky. Samozrejme, bol to iný zápas s inou hernou úrovňou a zložením tímov, ako sú tie dnešné. Pozitívne spomienky nám však môžu pomôcť lepšie sa pripraviť na Kanadu," skonštatoval dvadsaťštyriročný Vladimir Tarasenko pre ruské médiá. Ruský kapitán Alexander Ovečkin zažil vysoké prehry od Kanaďanov vo štvrťfinále na ZOH 2010 vo Vancouveri (3:7) aj vo finále vlaňajších majstrovstiev sveta v Prahe (1:6). V oboch prípadoch Kanaďania dominovali týmto turnajom, rovnako ako aj na ZOH 2014 v Soči a na tohtoročných majstrovstvách sveta v Petrohrade a Moskve, kde sa však oba tímy nestretli vo vzájomnom zápase. "Bude to zápas, ktorý každý chcel vidieť a na ktorý sa každý teší. Uvedomujeme si, čo nás čaká na ľade aj v hľadisku. Viem, o čom hovorím, zažil som olympijské hry vo Vancouveri. Atmosféra tam bola neuveriteľná a teraz to bude rovnako šialené. Na ľade to bude náročné aj fyzicky. Bude sa lietať a rátať musíme s množstvom osobných súbojov," povedal Ovečkin podľa championat.ru a wc2016.com. Brankár Sergej Bobrovskij hovorí o motivácii ruského tímu. "Bude to najväčšia výzva. Musíme k zápasu pristúpiť ako k najdôležitejšiemu v našich kariérach." Zatiaľ čo Rusi v základnej B-skupine zaváhali so Švédmi (prehra 1:2), Kanaďania boli vo všetkých troch dueloch A-skupiny pánmi na ľade. Čechov zdolali 6:0, Američanov 4:2 a Európanov 4:1. Tréner Mike Babcock však upozorňuje, že súboj proti Rusom bude z iného súdka. "Presne takéto zápasy robia turnaje - ako sú olympijské hry či Svetový pohár - takými náročnými. Stačí drobné zaváhanie, skvelý výkon súperovho brankára a v zápase play off môže byť všetko stratené," pripomína Babcock. Jeho náprotivok Oleg Znaroks rešpektujúci kvality súpera pripomenul zaujímavý fakt. "Lepšie hrať proti Kanade v semifinále ako vo finále, lebo je väčšia šance zdolať tohto veľkého súpera raz ako dvakrát. Verím, že budeme pripravení." Kanadská jednotka v bránke Carey Price tvrdí, že zápasy s veľkou rivalitou sú pre divákov najpríťažlivejšie. "Kanada aj Rusko sú hrdé hokejové krajiny. Videl som množstvo vzájomných zápasov ešte z dávnejšej minulosti a zakaždým to bolo na ľade zaujímavé. Vždy sa písala hokejová história. Momentálne máme my aj oni v tíme veľa talentu a toto bude príležitosť ukázať to všetkým," cituje Pricea portál denníka Toronto Star. "Všetci hráči vieme, o čo v takom zápase ide. Je medzi nami zdravá konkurencia a súťaživosť. Verím, že splníme vysoké očakávania: Samozrejme, vyhrať bude chcieť aj súper," povedal kanadský útočník Sidney Crosby ešte pred turnajom. Sobotňajší súboj Kanada - Rusko sa v Toronte začne o 19.00 h miestneho času, na Slovensku už v nedeľu o 1.00 h. Európske semifinále medzi Švédskom a výberom Európy so šiestimi Slovákmi v zostave príde na rad v nedeľu o 13.00 h miestneho času (19.00 h SELČ).


Glváč: Na Richtera zaútočili vulgárnym spôsobom, opozícia ukázala deštruktívny charakter

OĽaNO je presvedčené, že poslanci si na schôdzi vypočuli katastrofálne príbehy chovancov zariadenia.

BRATISLAVA. Mimoriadna schôdza parlamentu o vyslovení nedôvery ministrovi práce Jánovi Richterovi v plnej nahote ukázala deštruktívny charakter opozície. Uvádza sa to vo vyhlásení poslaneckého klubu Smer, ktoré novinárom predniesol predseda poslaneckého klubu Martin Glváč. „ Priskoro sme sa tešili, že pri rušení amnestii boli štátotvorní," povedal Glváč s tým, že opozícia si za svoj cieľ vybrala pravdepodobne najúspešnejšieho ministra práce v histórii samostatného Slovenska. „ Vulgárnym spôsobom na neho zaútočili ako na človeka," uviedol Glváč. Richter je podľa neho pritom práve osobou, ktorá sa problém snaží riešiť tým, že avizoval zriadenie štátnych resocializačných centier.Podľa poslanca Erika Tomáša jediným skutočným podozrivým v kauze je opozičný politik Boris Kollár, ktorý si vulgárnym spôsobom dopisoval s neplnoletým dievčaťom. Smer ho v tejto súvislosti vyzýva, aby sa vzdal mandátu poslanca. Juraj Blanár zároveň zdôraznil, že opozícia sa počas schôdze nedištancovala od konania Daniela Lipšica, ktorý podľa neho nadrogované chovankyne zariadenia bez vedomia ich rodinných a právnych zástupcov ´vláčil po prokuratúre´. Naopak, hnutie OĽaNO je presvedčené, že poslanci si na schôdzi vypočuli katastrofálne príbehy chovancov zariadenia, pričom minister Richter ako laik odignoroval rady profesionálov z akreditačnej komisie a Čistý deň podržal. Podľa poslankyne Eriky Jurinovej je však dôležité, že v kauze veľa ľudí, aj z oblasti štátnej správy, preukázalo statočnosť, keď poukázali na prešľapy v kauze. Premiér Robert Fico by ich mal preto podľa hnutia vyznamenať. Minister práce, sociálnych vecí a rodiny Ján Richter zostáva vo funkcii i naďalej. Po viac ako 16 hodinách odvolávania v Národnej rade Slovenskej republiky mu poslanci nevyslovili nedôveru. Pokus opozičných strán bol neúspešný. Za odvolanie ministra hlasovalo 57 poslancov. Richterove zotrvanie vo funkcii podporilo 68 zákonodarcov. Z prítomných koaličných poslancov sa hlasovania zdržal len Jaroslav Paška (SNS).Vo štvrtok o 16:00 začala 15. schôdza NR SR v tomto volebnom období, ktorej jediným bodom programu bolo odvolávanie ministra práce, sociálnych vecí a rodiny Jána Richtera. Schôdzu iniciovala opozícia. Poslanci chceli ministra odvolať za kauzu Čistý deň, ako aj za ďalšie zlyhania v oblasti sociálnoprávnej ochrany detí a sociálnych služieb. Poslankyne NR SR Natália Blahová (SaS) a Erika Jurinová (OĽaNO) pred týždňom v piatok podali návrh na konanie mimoriadnej parlamentnej schôdze, ktorý podporilo vyše 50 opozičných poslancov.


Polícia v Guatemale zadržala lídra obávaného zločineckého gangu

Blancovi sa pripisuje spoluúčasť na vraždách najmenej 287 ľudí.

GUATEMALA. Polícia v Guatemale zadržala lídra notorického zločineckého gangu Mara Salvatrucha, známeho aj pod skratkou M-13. Ángela Gabriela Reyesa Marroquína, ktorý má prezývku Blanco (Biely), zatkli v meste Chimaltenango, 50 kilometrov západne od hlavného mesta Guatemala. Pátrali po ňom okrem iného v súvislosti s nedávnym útokom na nemocnicu. Reyes je podozrivý z toho, že v auguste koordinoval útok na jednu z najväčších nemocníc v Guatemale, očividne s cieľom oslobodiť zadržiavaného člena gangu. Pri útoku zomrelo sedem ľudí. Reyesa v roku 2014 umiestnili do väzenského zariadenia s najvyšším stupňom stráženia, podarilo sa mu však utiecť. Pripisuje sa mu spoluúčasť na vraždách najmenej 287 ľudí. Členovia M-13 sú známi tým, že názov pouličného gangu má každý z nich vytetovaný na chrbte. Ide o jednu z najbrutálnejších latinskoamerických skupín. Vznikla v 80. rokoch v americkom Los Angeles, kde ju založili mladí imigranti pochádzajúci zo Salvádoru, jednej z najchudobnejších stredoamerických krajín. Gang sa neskôr rozšíril do celých Spojených štátov aj Latinskej Ameriky vrátane Guatemaly. Mafia má údajne okolo 30-tisíc členov, pričom v Salvádore má mať na svedomí väčšinu tamojších vrážd.


Osobnosti vyzývajú demokratické strany na boj proti fašizácii

Tvrdia, že situácia je vážna, keďže aj v Národnej rade SR sedia ľudia, ktorí sa otvorene hlásia k odkazu vojnového Slovenského štátu.

BRATISLAVA. Osobnosti verejného a kultúrneho života sa obracajú na predsedov demokratických politických strán, aby demokratickými prostriedkami zabránili plazivej fašizácii našej krajiny. Celkovo 36 osobností tvrdí, že situácia je vážna, keďže aj v Národnej rade SR sedia ľudia, ktorí sa otvorene hlásia k odkazu vojnového Slovenského štátu. Volajú preto po spojení síl v Banskobystrickom kraji na jednom kandidátovi. "Cesta neonacistov do parlamentu však začala už víťazstvom Mariana Kotlebu (ĽSNS) vo voľbách na predsedu Banskobystrického samosprávneho kraja a práve tam by sme sa týmto tendenciám mali jasne a rázne postaviť, a to ako široká koalícia ľudí, strán a hnutí, ktoré si ctia demokraciu, Ústavu SR, zákony a ľudské práva pre všetkých," uvádza sa vo verejnej výzve. Podľa signatárov je v demokracii nevyhnutné a dokonca prospešné mať rozdielne názory, teraz však podľa nich nie je priestor na hašterenie, ale hľadanie toho, čo nás spája, pretože hnednutím Slovenska je ohrozená samotná možnosť plurality názorov. "Dnes, keď väčšina strán nominuje svojich kandidátov do týchto volieb, vás žiadame, aby ste uprednostnili celospoločenský záujem nad straníckym," odkazujú demokratickým lídrom. Osobnosti sú presvedčené, že nadišiel čas, aby sme ľudí, ktorí nepredstavujú demokratickú alternatívu, ale naopak, predstavujú jej ohrozenie, zastavili porážkou v budúcoročných krajských voľbách v Banskobystrickom kraji. "Na dosiahnutie tohto cieľa je absolútne nevyhnutné postaviť jedného protikandidáta, ktorého bezvýhradne podporia všetky demokratické politické strany a hnutia," apelujú. Predsedov demokratických strán preto dôrazne žiadajú o zodpovedný prístup. "Aj v mene tých, ktorí tu nie sú, lebo položili životy za našu slobodu proti rovnakým silám, akým čelíme dnes všetci znova," dodali. Pod verejnou výzvou sú podpísaní Tomáš Sloboda, spevák a hudobník Le Payaco, Zuzana Mistríková, producentka, líderka študentov počas Nežnej revolúcie 1989, Brigita Schmögnerová, ekonómka, bývalá ministerka financií, Pavel Traubner, neurológ, čestný predseda Ústredného zväzu židovských náboženských obcí, Eduard Nižňanský, historik a vysokoškolský pedagóg, Ivan Kamenec, vedecký pracovník Historického ústavu SAV, Juraj Marušiak, politológ a historik, Ivan Štefunko, IT podnikateľ, občianske združenie Progresívne Slovensko, Judita Hansmann, herečka, Romana Schlesinger, občianska aktivistka, Pavol Mešťan, riaditeľ Múzea židovskej kultúry a Ondrej Prostredník, vysokoškolský pedagóg. Podpísali sa aj Hana Fábry, občianska aktivistka a publicistka, Ivana Havranová, spisovateľka, Marcel Lacko, básnik, Matej Ivančík, spoluorganizátor protifašistických pochodov a blokád, Branislav Ondrášik, občiansky aktivista, Branislav Gigac, prezident Aliancie stredoškolákov na Slovensku, Richard Fekete, marketingový a mediálny poradca, Radovan Geist, analytik a publicista, Andrej Lúčny, občiansky aktivista a vysokoškolský pedagóg, Alena Krempaská, občianska aktivistka, Inštitút ľudských práv, Michael Szatmáry, Stand up komik a Andrej Dúbravský, výtvarník. K signatárom patria aj Ondrej Šoth, choreograf a umelecký riaditeľ Baletu Štátneho divadla Košice, Andrej Jaroš, kunsthistorik a galerista, Peter Weisenbacher, občiansky aktivista, Ludwig Bagin, herec, Jana Juráňová, spisovateľka, Radoslav Herda, občiansky aktivista, Filip Orator, hudobník, Jozef Ivan, biochemik, Zolo Mikeš, publicista a novinár, Jana Vitálošová, občianska aktivistka, Ján Benčík, občiansky aktivista a blogger a Ján Gordulič, humorista.


PODCAST ZOOMZoom: Muži dostanú antikoncepciu v tabletke

Ten čas plynie nejako rýchlejšie. A čím sme starší... no... je to neustále horšie. Tiež mávate ten pocit? Nuž, nie je to len pocit, dokonca to je fakt a to asi aj fakt vedecký. Dôvodom je spôsob, akým funguje náš mozog a čo s ním robí naše starnutie. Ale aby sme nezostali len takí ľudsky prízemní: zdá sa, že nám pomaly štartujú druhé mesačné vesmírne preteky. NASA totiž dostala novú úlohu: poslať astronauta na Mesiac - a to už do roku 2024. Tento týždeň sa budeme v Zoome rozprávať o plynutí času, kozmických misiách na našu prirodzenú družicu aj o mužskej antikoncepcii. Archeológovia našli doteraz najväčšiu fosíliu tyranosaura rexa. Volajú ho Scotty, dinosaurus má necelých deväť ton, od špičky nosa až po chvost meral trinásť metrov a žil pred 66 miliónmi rokov na území Saskatchewanu, jednej z provincií Kanady. Baktérie dokážu putovať na vzdialenosť tisícov kilometrov. Naznačuje to nový výskum, ktorý sa pozeral na spôsoby šírenia mikróbov, a najmä na stopy DNA, ktoré im poslúžili ako akési odtlačky prstov. Jupiter vznikol pravdepodobne oveľa ďalej od nášho Slnka, ako sa nachádza dnes. Počítačové simulácie ukazujú, že plynný obor pôvodne vznikol až štyrikrát ďalej od hviezdy, ako je jeho dnešné poloha. Fyzici potvrdili, že hmota a antihmota sa rozpadajú odlišne, tentokrát je kľúčom takzvaný pôvabný kvark. Podobné experimenty sú dôležité, pretože dnes poriadne nerozumieme, prečo vôbec jestvuje hmotný vesmír. A ako by mohla vyzerať nová fyzika. Vedci narazili na viac ako štyri stovky génov, ktoré môžu súvisieť s vývojom schizofrénie. Pri analýze dát od viac než stotisíc pacientov im pomohlo strojové učenie sa, keď pomocou počítačov vedci sledovali trinásť oblastí mozgu. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Reštauráciu v Bombaji zachvátil požiar, zomrelo najmenej pätnásť ľudí

Na utekajúcich ľudí sa zrútil strop z umelého bambusu, ktorý sa rýchlo vznietil.

NAÍ DILLÍ. Najmenej 15 ľudí prišlo o život pri požiari, ktorý v piatok nadránom vypukol v jednej z reštaurácií v indickom Bombaji. Desiatky ďalších utrpeli zranenia. Podľa jedného zo zástupcov hasičského zboru sa nešťastie stalo okolo 1:00 (20:30 predošlého dňa SEČ). Reštaurácia sa nachádzala na vrchu štvorposchodovej budovy, cez ktorú sa oheň následne rýchlo prehnal. Do nemocnice v súvislosti s požiarom priviezli viac ako 50 ľudí. Ako informuje agentúra AP s odvolaním sa na jedného z miestnych lekárov, 12 osôb tam liečia na život neohrozujúce zranenia. Podľa úradov je medzi mŕtvymi 11 žien. Televízia TimesNow informovala, že väčšina z obetí zomrela v dôsledku udusenia dymom. Po vypuknutí požiaru na mieste vznikol chaos a na utekajúcich ľudí sa podľa televízie zrútil strop z umelého bambusu, ktorý sa rýchlo vznietil. Uhasenie požiaru trvalo viac ako päť hodín, postaralo sa o to osem požiarnických áut. V súvislosti s požiarom začala polícia prešetrovať majiteľov a manažéra podniku pre podozrenie zo zabitia z nedbanlivosti. Nikoho zatiaľ nezatkla. Reštaurácia bola jednou z viacerých takýchto podnikov nachádzajúcich sa v budove v bývalej priemyselnej časti centrálneho Bombaja. V jej areáli okrem toho sídlia aj viaceré televízne stanice, ktoré pre poškodenie svojho zariadenia museli prerušiť vysielanie.


AKTUALIZOVANÉFico pred OECD chválil slovenský boj proti korupcii. Je to rakovina, vyhlásil

Premiér pripomenul, že Slovensko požiadalo OECD, aby vypracovala audit našej legislatívy.

PARÍŽ. Korupcia je témou, ktorá v súčasnosti hýbe celou politikou a spoločnosťou a Slovensko jej venuje veľmi veľkú pozornosť. Rád by som povedal, že korupcia je rakovinou dnešného sveta. V boji proti korupcii sme na Slovensku urobili mnoho vážnych krokov. Na Globálnom fóre OECD proti korupcii a za bezúhonnosť v Paríži to uviedol slovenský premiér Robert Fico. Fico vystúpil na piatkovom fóre s príhovorom a absolvoval aj rokovanie s generálnym tajomníkom Organizácie pre hospodársku spoluprácu a rozvoj (OECD) Josém Ángelom Gurríom. "Rád by som povedal, že korupcia je rakovinou dnešného sveta," začal Fico svoje vystúpenie. Hovoril o tom, ako narúša stabilitu, ničí pracovné príležitosti a o koľko ročne oberá svetovú ekonomiku. V boji proti korupcii chce pokračovať v spolupráci s OECD. Po rokovaní s Gurríom povedal, slovenská vláda pripravuje novelu zákona o oznamovateľskej činnosti, ktorú bude organizácia pripomienkovať. Súčasný platný zákon o oznamovateľoch trestnej činnosti má podľa premiéra pracovnoprávny charakter, ide teda o ochranu oznamovateľov najmä v pracovnoprávnom procese. Vláda chce podľa premiéra rozšíriť túto ochranu aj na iné úrovne. Od rána do večera sú tu tisícky obvinení bez dôkazov. Toto boju proti korupcii nepomáha. "Musíme sa baviť aj na tému, či neposkytovať finančné odmeny ľuďom, ktorí poskytnú relevantné informácie o korupcii, musíme sa baviť o tom, či týmto ľuďom nevieme ponúknuť, v prípade zvlášť kvalitných informácií, novú identitu," uviedol Fico. Prácu OECD ocenil s tým, že organizácia je mimoriadne efektívna, pokiaľ ide o jej schopnosť sústrediť sa na konkrétny problém v danej krajine. Fico pripomenul, že Slovensko požiadalo OECD, aby vypracovala audit našej legislatívy. "Prvé výsledky budeme vedieť v júni," povedal premiér. Sľúbil, že s prípadnými pripomienkami OECD bude Slovenská republika pracovať. Ako konkrétne príklady boja proti korupcii na Slovensku spomenul prijatie tzv. protischránkového zákona, elektronické trhovisko či zákon o ochrane oznamovateľov trestnej činnosti. "Chcem povzbudiť ľudí na Slovensku, že ak majú informáciu o korupčnom správaní, aby sa to nebáli oznámiť," vyjadril sa Fico. Premiér zároveň potvrdil, že povzbudzuje verejnosť, aby sa k téme korupcie vyjadrovala. "Nemám, žiadny problém s tým, že ľudia chcú ísť na námestie a povedať niečo o korupcii. Pozývam ich, nech prídu povedať svoj názor na korupciu, ja im chcem ponúknuť relevantné riešenie," vyhlásil. Ocenil pritom prácu polície v tejto oblasti. Fico sa nevyhol kritike opozičných politických strán: "Od rána do večera sú tu tisícky obvinení bez dôkazov. Toto boju proti korupcii nepomáha," uviedol. Globálne fórum OECD v Paríži sa koná počas dvoch dní (30. a 31. marca). Jeho témou sú napríklad otázky prevencie pred korupciou, jej trestnoprávne aspekty či antikorupčné stratégie. OECD zastrešuje rozvinuté štáty uznávajúce hodnoty a princípy demokracie a trhovej ekonomiky.


Poliaci opäť protestovali, tentoraz proti plánom na odstrel zubra

Petíciu proti vládnemu plánu na odstrel desiatich zubrov podpísali tisíce ľudí.

VARŠAVA. Ochrancovia prírody v pondelok protestovali proti zámeru poľskej vlády povoliť odstrel obmedzeného počtu kusov zubra európskeho, ktorý je podľa Medzinárodnej únie na ochranu prírody a prírodných zdrojov (IUCN) ohrozeným druhom. Poľskí predstavitelia naopak tvrdia, že odstrel niekoľkých kusov zubra pomôže pri ochrane zdravia celej zubrej populácie a prispeje k získavaniu finančných prostriedkov na ich chov. Organizácia Greenpeace odovzdala poľskej premiérke Beate Szydlovej petíciu so 7-tisíc podpismi, ktorá žiada zastavenie plánov vlády na odstrel zubra. Ten je podľa signatárov petície chránený zákonom a predstavuje symbol poľskej prírody. Poľská vláda predtým povolila odstrel desiatich kusov zubra v Bielovežskom pralese na severovýchode Poľska s odôvodnením, že tamojšie približne tisíctristočlenné stádo je príliš veľké a ohrozuje ho tuberkulóza. Kontrolovaný odstrel údajne pomôže očistiť stádo od slabých jedincov a získať finančné prostriedky na chov ostatných.


Najužitočnejším hráčom turnaja sa stal Fín, v All-Star nie je žiadny Slovák

Vedenie turnaja rozhodlo o individuálnych oceneniach.

POPRAD. Fínsky útočník Kristian Vesalainen sa stal najužitočnejším hráčom majstrovstiev sveta v hokeji do 18 rokov, ktoré sa práve skončili v Poprade a Spišskej Novej Vsi. Vesalainen sa podľa direktoriátu turnaja zároveň stal najlepším útočníkom, čo vyplynulo z jeho líderskej pozície v počte gólov (6), aj produktivite celkovo (13 bodov). Za najlepšieho brankára v Poprade vyhlásili Rusa Maxima Žukova a za najlepšieho obrancu ďalšieho člena strieborného družstva Fínska Mira Heiskanena. Do tímu All-Star zástupcovia médií vybrali brankára Dylana St. Cyra (USA), obrancov: Mira Heiskanena (Fín) a Maxwella Gidona (USA), resp. útočníkov: Kristiana Vesalainena (Fín.), Seana Dhoogheho (USA) a Ivana Čechoviča (Rus.). MVP (najužitočnejší hráč) Kristian Vesalainen (Fín.) Najlepší hráči na jednotlivých postoch brankár: Maxim Žukov (Rus.) najlepší obranca: Miro Heiskanen (Fín.) najlepší útočník: Kristian Vesalainen (Fín.) Tím All-Star podľa médií: brankár: Dylan St. Cyr (USA) obrancovia: Miro Heiskanen (Fín), Maxwell Gidon (USA) útočníci: Kristian Vesalainen (Fín.), Sean Dhooghe (USA), Ivan Čechovič (Rus.)


Američania sťahujú z Číny vládnych zamestnancov. Majú zdravotné problémy

Američanov v meste Kanton zrejme zasiahli zdravotné incidenty podobné tým v Havane na Kube.

WASHINGTON. Spojené štáty americké stiahli z juhočínskeho mesta Kanton viacero vládnych zamestnancov po tom, ako lekárske vyšetrenia odhalili, že ich zrejme zasiahli nevysvetlené zdravotné incidenty, ktoré už spôsobili ťažkosti u amerických zamestnancov na Kube. V stredu o tom informovalo ministerstvo zahraničia. Skupina Američanov sa do USA vrátila po tom, čo vláda už minulý mesiac stiahla z Kantonu jedného zamestnanca. Vysťahovanie Američanov prišlo po tom, čo USA vyslali do Kantonu lekársky tím, ktorého úlohou je vyšetriť vládnych zamestnancov. Tím do mesta dorazil začiatkom tohto týždňa a podľa hovorkyne ministerstva Heather Nauert odborníci s prehliadkami ešte pokračujú. Prehliadky podľa nej môže podstúpiť "akýkoľvek zamestnanec, ktorý si všimol znepokojivé symptómy alebo chcel základné vyšetrenie". Podľa nemenovaného amerického predstaviteľa, ktorý komunikoval s agentúrou AP pod podmienkou anonymity, spomínaných zamestnancov prevezú na Pennsylvánsku univerzitu, kde ich podrobia ďalším testom. Na univerzite odborníci skúmali aj pacientov, ktorých stiahli z americkej ambasády v kubánskej Havane po údajných akustických útokoch.V prípade Američanov v Číne nie je známe, či sa spomínané incidenty stali na konzuláte alebo v domoch diplomatov a ďalších zamestnancov, z ktorých mnohé sa nachádzajú v luxusných vežiakoch. Zmienený zamestnanec, ktorého stiahli z Kantonu už skôr, nahlásil "nepatrné a neurčité, ale nezvyčajné, pocity zvuku a tlaku". Čína v máji na situáciu reagovala tvrdením, že na ňu nenašla vysvetlenie.Čínske prípady vyvolali obavy, že sa nevysvetliteľné incidenty, ktoré sa začali na Kube v roku 2016, rozšírili. Vláda tieto incidenty označila za "špecifické útoky" na amerických zamestnancov, ale verejne neidentifikovala príčinu alebo vinníka. Väčšinu incidentov sprevádzali podivné, nevysvetliteľné zvuky, ktoré boli podľa prvotných podozrení vyšetrovateľov následkom akustických útokov.


Počet žiadostí o azyl dosiahol vlani v Taliansku maximum za dve desaťročia

Dve tretiny vlaňajších žiadostí talianske úrady zamietli.

RÍM. Taliansko zaznamenalo vlani nový rekord v počte podaných žiadostí o azyl, ktorý bol najvyšší za posledných 20 rokov. Vyplýva to z v stredu zverejnených údajov nadácie Inštitút pre štúdium multietnicity (ISMU) so sídlom v Miláne, ktorá sa zaoberá otázkami migrácie. V Taliansku bolo podľa zistení tohto think-tanku vlani podaných vyše 123-tisíc žiadostí o azyl, čo predstavuje 47-percentný nárast oproti predchádzajúcemu roku. Z uvedeného počtu pripadalo zhruba 11-tisíc žiadostí na maloleté osoby. Medzi žiadateľmi výrazne prevažovali muži nad ženami, a to v pomere 85 k 15 percentám. V rozdelení podľa krajín pôvodu boli najpočetnejšie zastúpení Nigérijčania (27-tisíc), ktorých bolo v porovnaní s predchádzajúcim rokom o 48 percent viac. Nasledovali osoby z Pakistanu, Gambie a Senegalu. Dve tretiny vlaňajších žiadostí talianske úrady zamietli, väčšine žiadateľov z Afganistanu, Eritrey, Iraku, Somálska a Sýrie však priznali určitú formu ochrany vzhľadom na dobre známu vážnosť situácie v ich domovských krajinách. V rokoch 2014-2016 sa doplavilo k brehom Talianska viac ako pol milióna migrantov. Podľa ISMU tak prevýšili celkový počet ľudí, ktorí pricestovali ilegálne po mori počas predchádzajúcich 17 rokov. Talianska ministerka obrany Roberta Pinottiová počas ceremónie na palube plavidla námorných síl, ktorá bola usporiadaná pre kadetov líbyjskej pobrežnej stráže absolvujúcich výcvik, označila súčasnú situáciu za fenomén epochálnych rozmerov, ktorý nemá bezprostredné riešenie. Taliansko a Líbya uzavreli minulý týždeň dohodu o obmedzení ilegálnej migrácie cez Stredozemné more. Lídri EÚ sa následne dohodli na zvýšení pomoci pre líbyjskú pobrežnú stráž v rámci desaťbodového programu na zastavenie migrácie.


V Nemecku zaznamenali 3600 trestných činov súvisiacich s kampaňou

Asi tri štvrtiny prípadov tvoria poškodenia cudzieho majetku.

BERLÍN. Nemecký Spolkový kriminálny úrad zaznamenal doteraz v súvislosti s predvolebnou kampaňou pred nedeľňajšími parlamentnými voľbami v krajine okolo 3600 trestných činov, čo je o čosi viac ako v porovnateľnom období pred voľbami 2013. Informáciu priniesol nedeľník Welt am Sonntag s odvolaním sa na hovorkyňu úradu a s predstihom o nej informovala regionálna rozhlasová a televízna stanica SWR. Asi tri štvrtiny prípadov tvoria poškodenia cudzieho majetku, napríklad volebných plagátov, bilboardov alebo delikty propagandistického charakteru. Registrovali však aj viac ako 50 ublížení na zdraví. Volební lídri a kandidáti jednotlivých politických strán sa ešte i v sobotu usilovali získať hlasy doteraz nerozhodnutých voličov. Jasným favoritom volieb, ktoré sa začnú v nedeľu o 8.00 hod a potrvajú do 18.00 hod, sú strany únie CDU/CSU.


Brusel chce od Facebooku vedieť, ako sa Európanov dotklo zneužívanie dát

Eurokomisárka Viera Jourová považuje zneužívanie dát z Facebooku za neprijateľné.

BERLÍN, BRUSEL. Eurokomisárka pre spravodlivosť, spotrebiteľov a rodovú rovnosť Věra Jourová vyzýva Facebook, aby objasnil, ako sa Európanov dotkol škandál so zneužitím osobných údajov jeho užívateľov. Informoval nemecký nedeľník Bild am Sonntag. Podľa novín Jourová sa v pondelok chystá poslať písomnú žiadosť prevádzkovej riaditeľke sociálnej siete Facebook Sheryl Sandbergovej. Dôvodom je zaobchádzanie s osobnými údajmi užívateľov sociálnej siete. Minulý týždeň sa totiž v médiách objavila správa, že firma Cambridge Analytica získala prístup k údajom viac než 50 miliónov užívateľov Facebooku a bez ich súhlasu ich využívala počas predvolebnej kampane prezidenta Donalda Trumpa v roku 2016. Jourová pre Bild am Sonntag označila toto zneužitie údajov z Facebooku za "úplne neprijateľné". Dodala, že škandál je budíčkom aj pre užívateľov, aby sa zamysleli nad tým, čo sa deje s ich údajmi.


Aj druhé zo siamských dvojčiat v Bangladéši opustilo intenzívne oddelenie

Vo štvrtej etape operácií sa rozdelené dvojčatá podrobia zákrokom na rekonštrukciu lebky.

DHÁKA. Už aj druhé zo siamských dvojčiat z Bangladéša, ktoré začiatkom augusta v Dháke úspešne oddelil tím maďarských lekárov, mohlo opustiť jednotku intenzívnej starostlivosti. Informovalo o tom v piatok internetové vydanie denníka Magyar Hírlap. S odvolaním sa na maďarskú charitatívnu Nadáciu akcie pre bezbranných ľudí (ADPF) denník uviedol, že séria operácií pracovne nazvaná "Operation Freedom" (operácia Sloboda) bude pokračovať. Tím maďarských lekárov opäť odcestoval do Dháky. Vo štvrtej etape operácií sa rozdelené dvojčatá podrobia zákrokom na rekonštrukciu lebky a rehabilitácii, oznámila nadácia a spresnila, že prvú rekonštrukčnú operáciu vykonali chirurgovia 11. septembra a ďalšia bude zrealizovaná v nadchádzajúcich týždňoch. Deti boli 21. augusta už v stabilizovanom stave po tom, čo sa z umelého spánku prebralo aj druhé dievčatko. Podľa vyjadrenia nadácie sa po špeciálnej vírusovej horúčke stav detí už stabilizoval. Stav Rukie sa pre túto infekciu v polovici augusta zmenil na kritický. Trojročné dievčatá Rabia a Rukia podstúpili vo vojenskej nemocnici v bangladéšskom hlavnom meste Dháka 1. a 2. augusta 33-hodinovú operáciu na oddelenie lebiek a mozgov, na ktorej spolupracoval 35-členný tím maďarských chirurgov ADPF. Stav Rabie, ktoré sa zo spánku prebrala skôr, sa postupne zlepšoval a už sa začala usmievať, rozprávať i samostatne jesť. Rukiu museli udržiavať v umelom spánku.


Rusko odmietlo akúkoľvek spojitosť so škandálom v Rakúsku

V Rakúsku sa pre škandalózne video rozpadla vláda.

MOSKVA. Korupčný škandál súvisiaci so Slobodnou stranou Rakúska (FPÖ), ktorý spôsobil v krajine vládnu krízu, nemá s Ruskom nič spoločné, povedal v pondelok novinárom hovorca Kremľa Dmitrij Peskov. Ide o prvé oficiálne vyjadrenie Ruska po odhalení kauzy, píše agentúra AFP. "Tento incident s nami nemá - a ani by nemohol mať - nič spoločné," povedal Peskov. "Nijakým spôsobom nemôžem hodnotiť toto video, pretože nemá nič spoločné s Ruskom, prezidentom alebo vládou," dodal. "Nevieme ani s istotou potvrdiť, kto je tá žena na videu, či ide o etnickú Rusku alebo o ruskú občianku. Oligarcha Igor Makarov, ktorého vo videu spomínajú, pre ruské vydanie časopisu Forbes v nedeľu uviedol, že je jedináčik a nie je v nijakom "pokrvnom vzťahu" so ženou na videu. Vládnu krízu v Rakúsku vyvolalo video z júla 2017, ktoré v piatok zverejnili nemecké médiá - denník Süddeutsche Zeitung (SZ) a týždenník Der Spiegel. Na nahrávke zhotovenej na španielskom ostrove Ibiza totiž vicekancelár a predseda FPÖ Heinz-Christian Strache hovorí s údajnou príbuznou ruského oligarchu Makarova, ktorá chce v Rakúsku investovať štvrť miliardy eur. Strache jej navrhoval, aby kúpila bulvárny denník Kronen Zeitung a následne jeho spravodajstvom pomohla FPÖ v predvolebnej kampani. Strache v sobotu odstúpil zo svojej funkcie a v nedeľu bol za nového predsedu FPÖ jednohlasne zvolený Norbert Hofer. V Rakúsku by sa mali predčasné parlamentné voľby konať v septembri.


Harvey nad pevninou výrazne zoslabol, hrozia veľké záplavy

WASHINGTON. Hurikán Harvey pár hodín potom, ako udrel na pobrežie amerického štátu Texas, rýchlo zoslabol zo štvrtej na prvú najnižšiu kategóriu päťbodovej stupnice. Informovala o tom agentúra AP s odvolaním sa na Národné centrum pre hurikány (NHC), ktoré však varuje pred možnými veľkými záplavami spôsobenými výdatnými dažďami, ktoré živel sprevádzajú. Harvey podľa NHC dorazil na pevninu Texasu sprevádzaný vetrom s  rýchlosťou presahujúcou 210 kilometrov za hodinu. Vietor začal rýchlo slabnúť, podľa najnovších správ na 144 kilometrov za hodinu. Meteorológovia predpokladajú, že Harvey sa stále môže zmeniť z hurikánu na tropickú búrku. Nebezpečenstvo je však stále vysoké, keďže veterné poryvy majú miestami intenzitu cez 190 kilometrov za hodinu.  Hurikánové centrum tiež varuje  pred "katastrofickými záplavami" v najbližších dňoch. Podľa odhadov by do stredy mohlo spadnúť až 760 milimetrov zrážok, miestami dokonca až meter. V pobrežných oblastiach by Harvey mohol zdvihnúť až štvormetrové záplavové vlny. V juhotexaskom meste Victoria a na ďalších miestach spadlo už viac ako 228 milimetrov zrážok, uviedla AP. Prezident Donald Trump vyhlásil v Texase  stav prírodnej katastrofy. Desaťtisíce ľudí už z oblastí, ktoré majú byť zasiahnuté, utieklo. Prvé hmotné škody zaznamenali v meste Corpus Christi v južnom cípe Texasu. Harvey už spôsobil veľké škody v desaťtisícovom mestečku Rockport, kde evakuovali dve tretiny obyvateľov. Poškodených je viacero budov, vrátane strednej školy a komplexu pre seniorov, informovala agentúra Reuters s odvolaním sa na miestne úrady a médiá. Niektoré z poškodených budov boli pritom určené ako útočisko pre ohrozených obyvateľov. Veliteľ mestských dobrovoľných hasičov Steve Sims podľa Reuters povedal, že zatiaľ stále nie je možné vyjsť von a preveriť informácie o napáchaných škodách. Je však jasné, že sú prerušené dodávky elektrického prúdu, nefungujú telefóny ani internet. Harvey podľa agentúry DPA ohrozuje približne 16 miliónov ľudí v rozsiahlej oblasti od Bronswillu na juhu pri mexických hraniciach až po najľudnatejšie texaské mesto Houston. Ide o pobrežný pás dlhý asi 560 kilometrov. Úrady, ktoré odporučili evakuáciu obyvateľom siedmich okresov pobrežia, sa obávajú možných záplav a poškodenia ropných zariadení. Hrozí tiež zranenie alebo smrť mnohých ľudí, pretože hurikán je podľa meteorológov životu nebezpečný. "Vieme, že milióny ľudí pocítia dopad tejto búrky," povedal hovorca hurikánového centra. "Naozaj sa modlíme, aby ľudia počúvali činiteľov, ktorí riešia situáciu v núdzi a dostali sa (hurikánu) z cesty," dodal.Do bezpečnejších miest sa už presunuli desiatky tisíc Američanov. V niektorých okresoch prebiehajú dobrovoľné evakuácie, inde zasa povinné, informoval server denníka Houston Chronicle. Hurikán sa pohybuje smerom do vnútrozemia rýchlosťou 13 kilometrov za hodinu, takže Texas bude bičovať pravdepodobne niekoľko dní.  Harvey je najhorším hurikánom v oblasti za posledných 12 rokov a je zároveň prvou prírodnou katastrofou, ktorej čelí Trump v úrade amerického prezidenta. Ten oznámil, že uvoľní federálne prostriedky na pomoc postihnutým oblastiam. "Na žiadosť guvernéra Texasu som podpísal vyhlásenie o katastrofe, ktorá uvoľní vládnu pomoc v plnej sile!" napísal Trump na Twitteri.


Rakúsko sprísni opatrenia proti neúspešným azylantom

VIEDEŇ. Rakúsko zvýši tresty pre osoby, ktoré odmietajú odísť z krajiny aj po tom, ako im úrady zamietli žiadosť o azyl. Rozhodla o tom v utorok rakúska vláda. "Toto je odkaz pašerákom ľudí," povedal minister obrany Hans Peter Doskozil novinárom po zasadnutí vládneho kabinetu. Agentúra DPA napísala, že ide o opatrenia, ktoré vyvíjajú efektívny tlak na žiadateľov o azyl, aby z Rakúska odišli ihneď po zamietnutí žiadosti. Osoby, ktoré v Rakúsku ostanú aj po odmietnutí na úradoch, prídu o svoje mesačné dávky. Centristická vláda tiež plánuje zaviesť pokuty vo výške 5000-15-tisíc eur. Migrantom, ktorí budú bez povolenia na pobyt aj napriek týmto pokutám stále ostávať v Rakúsku, hrozí zatknutie a následná deportácia do vlasti. Prípustná dĺžka pobytu vo väzbe je 10-18 mesiacov. Štatistiky ministerstva vnútra uvádzajú, že v Rakúsku sa po zamietnutí žiadosti o azyl zdržiava okolo štyritisíc osôb. Polovica z nich ostáva v Rakúsku zo zdravotných dôvodov alebo ide o mladistvých. Rakúska vláda už dlhodobejšie sprísňuje pravidlá pre migrantov. Kabinet nedávno zrušil prídavky pre deti migrantov, ktoré žijú vo vlasti. Výnimkou sú migranti zo štátov Európskej únie v rámci programu na vytváranie pracovných miest. Všetci utečenci sa tiež musia povinne učiť nemecky.


Ruského hackera môžu české úrady vydať do Ruska aj do USA

Nikulin hackerské útoky poprel. Tvrdí, že s počítačom nepracuje, je vyučený automechanik.

PRAHA. Mestský súd v Prahe v utorok rozhodol, že údajného ruského hackera Jevgenija Nikulina môže Česká republika vydať ako do Ruska, tak i do USA. O tom, kam ho napokon vydá, rozhodne minister spravodlivosti Robert Pelikán. Rozhodnutie zatiaľ nenadobudlo právnu moc, informoval server Novinky.cz. Pojednávanie podľa tohto zdroja sprevádzali prísne bezpečnostné opatrenia. V sále bolo iba desať miest pre verejnosť, pričom sedem z nich vyhradili pre médiá vrátane svetových agentúr a tri pre rodinných príslušníkov Nikulina. Nikulina zadržali v októbri v pražskom hoteli v spolupráci s americkým Federálnym úradom pre vyšetrovanie (FBI). Americký súd ho obvinil z hackerského útoku, krádeže a sprisahania. Podľa televízie ABC je zodpovedný za rozsiahly počítačový útok na sociálnu sieť LinkedIn z roku 2012, píšu Novinky.cz. Podľa denníka The Guardian má na svedomí aj hackerské útoky na amerických politikov. Server iDnes.cz získal informácie, že sa ho FBI pokúšala prinútiť, aby sa priznal k útokom na Demokratickú stranu počas predvolebnej kampane v USA výmenou za isté výhody. Rusko zasa Nikulina podozrieva z internetových krádeží. Vlani naňho vydalo zatykač za krádež v roku 2009. Novinky.cz dodávajú, že Nikulin hackerské útoky poprel, tvrdí, že s počítačom nepracuje, je vyučený automechanik.


Opel nám v predstihu ukázal SUV Grandland X s technikou Peugeotu

Novinka dostane len pohon predných kolies.

BRATISLAVA. Spolupráca Opelu a koncernu PSA Peugeot Citroën už beží niekoľko rokov - kúpa nemeckého Opelu francúzskym koncernom je len jej pokračovaním. Automobilky vyvíjajú spoločné modely ešte v roku 2012, prvé plody spolupráce prídu na naše cesty tento rok. Po našich cestách už jazdia prvé kusy menšieho SUV Opel Crossland X. To stojí na rovnakom podvozku ako nedávno predstavený Citroën C3 Aircross, oba sa vyrábajú na jednej linke v španielskom meste Zaragoza. Pri stredne veľkom modeli dostali prednosť Francúzi - Peugeot 3008 je v predaji, na Slovensko v týchto dňoch prichádza aj sedemmiestny 5008, ktorý má konkurovať Škode Kodiaq. Na rovnakom technickom základe ako 3008 a 5008 príde Opel Grandland X. Opel predstaví konkurenta pre Hyundai Tucson či Seat Atecu na jeseň na autosalóne vo Frankfurte, my sme mali možnosť obzrieť si prvé predsériové kusy minulý týždeň v Bratislave. Musíme hlavne oceniť veľkú snahu o odlíšenie Opelu od sesterského Peugeotu. Modely majú rovnaký podvozkový základ a ponuku motorov, ale na pohľad a dotyk sú celkom odlišné. Grandland X má príjemne dynamický dizajn so "zamračenými" prednými svetlami po vzore Insignie a skosený zadný stĺpik. K dispozícii je tiež kontrastné lakovanie strechy, ktoré môžeme vidieť na červeno-čiernom kuse. Páčia sa nám "krídla" vychádzajúce z loga na maske chladiča, ktoré pokračujú až do svetiel. Spodná časť karosérie je výrazne oplastovaná, riešenie predného nárazníka nápadne pripomína Hyundai Santa Fe. Medzi najdôležitejšie prednosti Grandlandu patrí vysoký posed a batožinový priestor s objemom 514 litrov. Predné sedadlá sú špeciálne navrhnuté tak, že získali certifikáciu nemeckého hnutia za zdravé chrbty (AGR), môžu byť vyhrievané aj ventilované. Zaujmú tiež komfortné prvky ako bezdotykové otváranie a zatváranie kufra aj asistenčné a bezpečnostné systémy, napríklad adaptívny tempomat alebo funkcia núdzového brzdenia s rozpoznávaním chodcov. Samozrejmosťou je služba OnStar, v rámci ktorej opel ponúka núdzové volania a call centrum, ktoré vám po novom dokáže aj rezervovať hotelovú izbu. O pohon Grandlandu X sa stará benzínový trojvalec 1,2 PureTech s výkonom 130 koní alebo naftový štvorvalec 1,6 BlueHDi s výkonom 120 koní. Oba motory budú k dispozícii so šesťstupňovou manuálnou aj automatickou prevodovkou. Opel tiež v budúcnosti plánuje rozšírenie ponuky motorov o slabšie aj silnejšie jednotky. Nedočkáme sa však pohonu všetkých kolies. Miesto neho sa Opel spolieha na technológiu Grip Control od Peugeotu, ktorá má pomocou ESP zvýšiť trakciu predných kolies. Jediným SUV s pohonom všetkých kolies v ponuke Opelu ostáva menšia Mokka X.


STĹPČEK PETRA SCHUTZAS Ficom vstupujeme do právneho suterénu

Ak sa nestane čosi úplne nepredvídateľné, na Slovensku vstupujeme do právneho suterénu. Tým podľa predsedu Fica vždy (17 rokov) bolo rušenie amnestií. Presne to, čo teraz odhlasuje aj celý, celučičký klub Smeru. Netreba sa ľakať. Ak obídeme zvodnosť, že čoby slávny JUDr. je Fico v právnom suteréne ako doma (u Bašternáka), tak zásadné je, že pivničné priestory Mečiarove amnestie rušiť nemusia. Stačí povedať, že inak než kanónom sa nedá. Protiprávne a zločinecké prvky vládnutia z rokov 1994 až 1998 sú legitímnym dôvodom, prečo vyňať „sebaočisťovacie“ akty zastupujúceho prezidenta spod pôsobnosti štandardného právneho posudzovania. Raz a jediný raz pre budúcnosť postulovať, že režim a udalosti, ktoré sa v ňom odohrali, sa už nikdy nesmú opakovať. Toto je politika, nie právo.


Američania v Afganistane zabili troch civilistov, zrejme omylom

Americkí vojaci zastrelili troch ľudí v blízkosti výbuchu nálože.

KÁBUL. Traja civilisti zahynuli pri pondelňajšej streľbe amerických vojakov vo východoafganskej provincii Nangarhár, informovala agentúra DPA s odvolaním sa na miestne úrady. K incidentu došlo v okrese Ghaní Khél. Po tom, čo vozidlo amerického konvoja zasiahol výbuch nálože pri ceste, vojaci spustili paľbu na civilistov, ktorí kráčali neďaleko, uviedol šéf okresnej administratívy. "Všetkých troch zabili. Zrejme si mysleli, že práve títo ľudia nastražili tú bombu," dodal okresný činiteľ. Americká armáda informovala, že incident preveruje. O prípadných obetiach výbuchu bomby sa nezmienila. K bombovému útoku sa prihlásilo militantné hnutie Taliban s tým, že zahynulo pri ňom "päť votrelcov". Americké a afganské špeciálne jednotky bojujú v provincii Nangarhár proti militantom z tzv. Islamského štátu (IS), ktorý sa tam vynoril v januári 2015. V sobotu zahynuli v provincii Nangarhár traja príslušníci amerických špeciálnych síl, keď na nich spustil paľbu afganský vojak. K útoku sa prihlásil Taliban. Tvrdil, že útočil jeho bojovník, ktorý sa infiltroval do afganskej armády.


Obháji Svitolinová titul? Čaká ju už len posledná prekážka, vo finále narazí na svetovú jednotku

BRATISLAVA. Ukrajinská tenistka Elina Svitolinová sa stala prvou finalistkou koncoročného šampionátu WTA Finals v čínskom Šen-čene. V sobotňajšom semifinále obhajkyňa prvenstva na tomto podujatí a svetová osmička vyradila sedmičku rebríčka a debutantku na tomto výberovom podujatí Belindu Bencicovú. Švajčiarka so slovenskými koreňmi Bencicová odstúpila z duelu za nepriaznivého stavu 7:5, 3:6, 1:4. Súperka pre Svitolinovú vzíde z druhého semifinále medzi Češkou Karolínou Plíškovou a svetovou jednotkou Ashleigh Bartyovou z Austrálie. Druhé semifinále medzi Bartyovou a Češkou Karolínou Plíškovou prinieslo trojsetovú drámu s úspešným koncom pre Austrálčanku. Svetová dvojka Plíšková v prvom sete raz prelomila podanie súperky, no v ďalších dvoch prišla o servis až trikrát. Bartyová na postup využila tretí mečbal. Koncoročný šampionát WTA Finals sa v čínskom Šen-čene koná premiérovo, v rokoch 2014 - 2018 ho hostil Singapur. V roku 2016 ho ovládla Dominika Cibulková. Semifinále


Rakúsko vlani vyhostilo 4700 ľudí, z toho najviac Slovákov

Najviac vyhostení sa týkalo Slovákov, Srbov, Maďarov a Rumunov.

VIEDEŇ. Rakúsko v roku 2018 vyhostilo okolo 4700 ľudí, informovala v pondelok rakúska agentúra APA. Prevažnú časť z nich, viac než 60 percent, tvorili občania európskych krajín. Najviac vyhostení sa týkalo Slovákov, Srbov, Maďarov a Rumunov, zaznelo v relácii Morgenjournal rozhlasovej stanice Ö1. Slováci sa v počte vyhostení ocitli na prvom mieste - celkovo ich z Rakúska vypovedali 600. Nasledovali Srbi, Maďari a Rumuni. Na piatom mieste boli Nigérijčania, za nimi nasledovali Gruzínci a Afganci. Rakúsko vyhostilo 2100 občanov krajín Európskej únie, čo je 45 percent z vypovedaných osôb. Spolu so Srbmi, Macedónčanmi, Albáncami a Bosniakmi je to 2900 vyhostených osôb, čo predstavuje 63 percent. Medzi vyhostenými boli bezdomovci, nezamestnaní aj kriminálnici. Počet žiadateľov o azyl z Gruzínska sa strojnásobil - zvýšil sa z 80 na 218 žiadostí. Gruzínci môžu totiž už rok cestovať do krajín EÚ bez víz. Podľa vyjadrení Güntera Eckera zo Združenia pre ľudské práva Rakúsko ide najmä o chorých Gruzíncov, ktorí v Rakúsku žiadajú o azyl, aby získali sociálne poistenie a zdravotnú starostlivosť.


Vojaci v Mali zastrelili dvanásť civilistov kvôli pomste

Incident sa stal na trhovisku v Mali po tom, čo neznámi útočníci zastrelili jedného vojaka.

BAMAKO. Misia Organizácie Spojených národov (OSN) v Mali uviedla, že vojaci, ktorí sú súčasťou regionálnej protiteroristickej jednotky, svojvoľne popravili 12 civilistov, pretože chceli pomstiť smrť jedného z nich. Informovala o tom v utorok agentúra AP. Misia OSN v utorok uviedla, že 19. mája neznámi útočníci zastrelili malijského vojaka na trhu s hovädzím dobytkom. Ďalej informovala, že jeho vojaci z malijského práporu spoločných jednotiek skupiny G5 Sahel opätovali útok a zabili civilistov. Misia OSN svoju vyšetrovaciu správu odovzdala vláde Mali, ktorá však zatiaľ nereagovala. Misia OSN v Mali uviedla, že je naďalej znepokojená porušovaním ľudských práv v centrálnom regióne, v ktorom operujú islamské extrémistické skupiny, čím nútia jednotky G5 Sahel a malijské vojenské jednotky vykonávať v súlade s medzinárodným právom v oblasti ľudských práv vojenské operácie a chrániť civilné obyvateľstvo.


Turecko zatkne vyše 200 predpokladaných Gülenových stúpencov

Od zmareného pokusu o puč z júla 2016 sa vo väzbe ocitli desaťtisíce osôb.

ISTANBUL. Turecké úrady nariadili zatknutie ďalších vyše 200 ľudí podozrivých z napojenia na hnutie moslimského duchovného Fethullaha Gülena obviňované z nevydareného prevratu z roku 2016. Uviedla to v utorok agentúra DPA s odvolaním sa na tureckú štátnu tlačovú službu Anadolu. V súvislosti s vyšetrovaním pod vedením prokuratúry v Ankare vyhlásili pátranie po 129 vojakoch v aktívnej službe i bývalých príslušníkoch armády a 11 imámoch. Istanbulská prokuratúra zase nariadila zatknúť 74 podozrivých, píše Anadolu. Gülena žijúceho v americkom exile Ankara označuje za pôvodcu zmareného pokusu o prevrat v Turecku, ktorý uskutočnila v roku 2016 časť tamojšej armády. Samotný Gülen, niekdajší spojenec tureckého prezidenta Recepa Tayyipa Erdogana, tieto obvinenia popiera. V pondelok polícia spustila operácie zamerané na zadržanie 249 predpokladaných Gülenových stúpencov v niekoľkých tureckých provinciách. V Turecku sú aj napriek kritike ľudskoprávnych aktivistov či zahraničia opakovane vykonávané podobné razie. Od zmareného pokusu o puč z júla 2016 sa vo väzbe ocitli desaťtisíce osôb podozrivých z napojenia na Gülena. Erdogan v apríli vyhlásil, že v tureckých väzniciach sa nachádza 30.559 takýchto osôb vrátane "vyše 15.000" príslušníkov armády.


Nedbal na upozornenia, pád vrtuľníka v Glasgowe zavinil pilot

Pri nehode prišlo o život desať ľudí a ďalších 31 utrpelo zranenia.

LONDÝN. Pilot policajnej helikoptéry, ktorá sa v novembri 2013 zrútila na preplnený pub v škótskom meste Glasgow a zabila desať ľudí, "zariskoval", keď sa rozhodol ignorovať päť upozornení na nízku hladinu paliva. Vyplýva to zo zistení, ktoré v stredu prinieslo vyšetrovanie nehody, informuje agentúra AFP. Pri páde helikoptéry zahynul jej pilot David Traill, dvaja ďalší členovia posádky a sedem zákazníkov pubu. Podľa Craiga Turnbulla, ktorý viedol vyšetrovanie prípadu, niet pochýb o tom, že oba motory vrtuľníka Eurocopter EC135 zlyhali, keď došlo k vyprázdneniu hlavnej palivovej nádrže. Nehodu podľa tohto vyšetrovateľa spôsobilo, že pilot nedbal na postup, aký mal uplatniť v prípade nízkej hladiny paliva. "Traill zariskoval v tom, že považoval upozornenia na nízku hladinu paliva za chybné," povedal Turnbull. "To bolo z jeho strany vedomé rozhodnutie. Rozhodnutie, ktoré malo fatálne dôsledky pre desiatich ľudí," dodal. Policajný vrtuľník, ktorý Traill pilotoval, sa zrútil večer 29. novembra 2013 na strechu pubu Clutha v Glasgowe, kde v tom čase bolo približne 100 ľudí, pričom práve prebiehal koncert. Pri nehode prišlo o život desať ľudí a ďalších 31 utrpelo zranenia, uvádza stanica BBC.


Ďalší útok Američanov v Somálsku zabil 26 extrémistov z aš-Šabáb

Spojené štáty zabili tento týždeň niekoľko desiatok militantov.

NAIROBI. Armáda Spojených štátov zabila v centrálnej časti Somálska 26 bojovníkov extrémistickej skupiny aš-Šabáb. Najnovší útok sa odohral vo štvrtok v regióne Hiran, kde predtým tento týždeň počas náletov zabili ďalších 55 militantov.Správa o útokoch sa objavila krátko po tom, ako somálske úrady informovali o ukončení útoku militantov v hlavnom meste krajiny. Na mieste zasahovala polícia, ktorej sa podarilo zneškodniť všetkých páchateľov.USA zvýšili počet útokov proti militantom napojeným na al-Kájdu po nástupe Donalda Trumpa do úradu prezidenta. Tento rok vykonali už 24 leteckých bombardovaní.


Einsteinove cestovné denníky odhalili jeho rasistické postoje

Svetoznámy vedec si denníky viedol od októbra 1922 do marca 1923.

TRENTON. Čerstvo publikované súkromné cestovné denníky nemeckého teoretického fyzika Alberta Eisteina odhaľujú jeho rasistické a xenofóbne postoje. Svetoznámy vedec si denníky viedol od októbra 1922 do marca 1923 a mapujú jeho dojmy z ciest po Ďalekom a Blízkom východe, informovala v stredu spravodajská stanica BBC. Ide o prvé vydanie týchto dokumentov ako samostatnej publikácie v angličtine. Knihu vydalo vydavateľstvo Princeton University Press pod titulom "Cestovné denníky Alberta Einsteina: Ďaleký východ, Palestína a Španielsko 1922-1923". Einstein cestoval zo Španielska na Blízky východ a cez Srí Lanku (vtedajší Cejlón) do Číny a Japonska. Po príchode do prístavu Saíd v Egypte si fyzik poznamenal: "Levantínci každého odtieňa, akoby ich vychrlilo peklo." O ľuďoch žijúcich na Cejlóne napísal: "Žijú v obrovskej špine a zápachu. Robia málo, ale málo aj potrebujú." Najostrejšiu kritiku si však Einstein rezervoval pre Číňanov. Vo svojich denníkoch totiž označuje čínske deti ako "bezduché a obmedzené". Vedec ďalej pokračuje v negatívnom zovšeobecňovaní, keď píše, že by bola "katastrofa, ak by Číňania vytlačili všetky iné rasy". Einstein však neskôr označil rasizmus za "chorobu bielych ľudí". Einstein emigroval do USA v roku 1933 po zaujatí moci v Nemecku Adolfom Hitlerom a jeho nacistickou stranou. Preslávil sa svojou vedeckou genialitou, ako aj humanitárstvom. Tento vedec židovského pôvodu predniesol vyššie zmienený výrok v roku 1946 na Lincolnovej univerzite, ktorá ako prvá v Spojených štátoch udeľovala tituly aj černochom.


Konstanz vyhlásila ako prvé mesto v Nemecku stav klimatickej núdze

Mesto s viac ako 800-tisíc obyvateľmi zažilo minulý rok najteplejšie leto od roku 1990.

BERLÍN. Juhonemecké mesto Konstanz vyhlásilo vo štvrtok ako prvé v krajine stav klimatickej núdze. Týmto svojím krokom sa pridalo ku Kanade, Británii a Švajčiarsku, píše agentúra AP. Členovia mestskej rady v Konstanzi vo štvrtok jednomyseľne odhlasovali uznesenie, ktoré presadzuje kroky smerujúce k zníženiu emisií tzv. skleníkových plynov, produkovaných budovami a dopravnými zariadeniami. Stalo sa tak po tom, ako toto mesto s viac ako 80.000 obyvateľmi zažilo minulý rok najteplejšie leto od roku 1990. Hovorca nemeckého ministerstva životného prostredia Stephan Haufe vyhlásil, že rezort tento krok víta a verí, že pomôže zvýšiť povedomie o zmene klímy. Zdôraznil však, že dôležité sú teraz aj "praktické kroky", a nie len kričanie o pomoc. Nemecká vláda by tento rok mala schváliť zákon, ktorý vytýči klimatické ciele krajiny. Britský parlament v stredu ako vôbec prvý na svete vyhlásil núdzový stav, ktorý má umožniť prijatie opatrení proti klimatickej zmene. Vyhlásenie stavu núdze v Británii má len symbolický charakter a nebude mať priame dôsledky na politiku britskej vlády. Opatrenie bolo schválené po 11-dňových klimatických protestoch, v rámci ktorých sa aktivisti pokúšali blokovať frekventované lokality v centre Londýna.


Študentka musí za podplácanie docenta zaplatiť tristo eur

Študentka uzatvorila dohodu o vine a treste.

BRATISLAVA. Špecializovaný trestný súd v Pezinku odsúdil v piatok študentku Líviu Sz. z Komárna na peňažný trest vo výške 300 eur za podplácanie docenta vysokej školy počas skúšky. Súd schválil v piatok dohodu o vine a treste, ktorú uzatvorila obvinená študentka s prokurátorom. Podľa nej v máji tohto roka v Nových Zámkoch na Fakulte zdravotníctva a sociálnej práce sv. Ladislava Vysokej školy zdravotníctva a sociálnej práce sv. Alžbety, počas skúšky z predmetu vývinová psychológia vložila do svojho výkazu o štúdiu 20 eur ako úplatok pre skúšajúceho docenta. Lívia sa k prečinu priznala. "Svoj čin ľutujem," povedala v piatok na súde. V prípade neuhradenia peňažného trestu jej súd uložil náhradný trojmesačný trest odňatia slobody. Rozhodnutie súdu je právoplatné.


Trnavský exžupan Mikuš sa stal Dankovým radcom

Mikuš uviedol, že má skúsenosti a vedomosti z oblasti energetiky i prípravy stratégií.

TRNAVA. Bývalý predseda Trnavského samosprávneho kraja Tibor Mikuš sa stal štátnym radcom predsedu Národnej rady  Andreja Danka. Ako prvé o tom informovali tvnoviny.sk. Mikuš oblasť svojho nového pôsobenia vidí tam, kde bude potrebné. Dodal, že má "skúsenosti a vedomosti z oblasti energetiky, z výkonu funkcie v elektrárňach i prípravy stratégií". Ponuku od Danka mal prijať ešte v závere uplynulého roka, krátko po tom, ako skončil vo funkcii trnavského župana. V krajskej samospráve pôsobil tri predchádzajúce volebné obdobia, vo štvrtom prehral boj o predsednícke kreslo s Jozefom Viskupičom v novembri 2017. Mikušov profesionálny život bol dlhé roky spätý s atómovou elektrárňou v Jaslovských Bohuniciach, kde bol riaditeľom, neskôr generálnym riaditeľom a predsedom predstavenstva Slovenských elektrární. Politický život spojil s HZDS, po odchode založil Novú demokraciu.


Organizátori pochodov kritizovali vládu aj po stretnutí s premiérom

Vo štvrtok sa stretli zástupcovia pochodov Za slušné Slovensko s Pellegrinim.

BRATISLAVA. Reálne úsilie a kroky o obnovu dôvery verejnosti v štát a jeho inštitúcie nevidno. Po štvrtkovom stretnutí s predsedom vlády SR Petrom Pellegrinim na Úrade vlády to skonštatovali organizátori protestov Za slušné Slovensko Juraj Šeliga a Karolína Farská. Iniciátori chceli na stretnutí prebrať otázku dôveryhodnosti vlády, k priblíženiu názorových stanovísk však nedošlo. Vyhlásili, že ak nedôjde k zásadným zmenám, sú pripravení organizovať ďalšie protesty. Ak politici chcú, podľa Juraja Šeligu trvá iba niekoľko hodín, kým to dokážu, o čom svedčí aj zloženie nového vládneho kabinetu za dva dni. Preto ich vyzval, aby s podobnou rýchlosťou riešili dôležité celospoločenské témy, ako sú napríklad korupcia v štátnej správe, dôkladné vyšetrovanie či nastavenie súdov a prokuratúry. "Po dnešnom stretnutí s premiérom môžeme povedať, že máme odlišné názory na to, čo sa na Slovensku momentálne deje. Kým podľa premiéra je situácia pokojná, nám sa zdá, že stále nie sú na stole razantné opatrenia, aby sa veci pohli smerom vpred. Stále sú tu témy, ktoré je potrebné riešiť, vyšetrenie vraždy Jána Kuciaka a Martiny Kušnírovej, situácia na Ministerstve pôdohospodárstva a rozvoja vidieka SR, ktorú mimochodom v stredu ostro kritizoval aj generálny prokurátor Jaromír Čižnár. Toto všetko je dôkazom toho, ako veci na Slovensku jednoducho nefungujú správne a my stále pozorne sledujeme kroky a opatrenia politikov, ktoré zatiaľ neprichádzajú," uviedol po stretnutí Šeliga. Tiež doplnil, že iniciatíva chce pokračovať v tom, aby sa občania zapájali do vecí verejných. Ideálnou príležitosťou sú podľa Šeligu blížiace sa komunálne voľby, kde môžu ľudia ukázať, akým spôsobom by sa mala Slovenská republika uberať. "Komunálne voľby sú dobrou príležitosťou na to, aby sa začal naprávať systém, ktorý evidentne zlyháva. Ľudia sa musia zaujímať o veci verejné, prvým krokom k tomu je odovzdať svoj hlas vo voľbách, ale tam to zároveň nesmie skončiť. Politikov je potrebné neustále kontrolovať," doplnil Šeliga. Aj napriek tomu, že premiér Pellegrini má rozdielny pohľad na situáciu na Slovensku, predstavitelia iniciatívy nekonkretizovali svoj ďalší postup. Prisľúbili však, že z ich iniciatívy nevznikne politická strana. Svoju činnosť chcú naďalej koordinovať s organizátormi celoslovenských zhromaždení, na ktoré prišli desiatky tisíc občanov. Organizátori zhromaždení Za slušné Slovensko žiadali ešte koncom apríla tohto roka, aby nový minister vnútra nebol nominantom strany Smer-SD, s tým, že ak sa má komplexne obnoviť dôvera ľudí v štátne inštitúcie, je táto požiadavka oprávnená. Občianska iniciatíva tiež žiadala premiéra Petra Pellegriniho (Smer) o skorší termín, ako 10. mája 2018. Pellegrini vtedy uviedol, že má pracovné povinnosti a tento termín je preňho najbližším možným. Podľa stanoviska z úradu vlády predseda vlády SR Peter Pellegrini vo štvrtok prijal organizátorov protestov. Vypočul si názory mladých ľudí na aktuálnu politickú situáciu a problémy súčasného Slovenska. Zároveň ich oboznámil so svojou víziou Slovenska ako priateľského štátu voči svojim občanom a informoval ich o krokoch vlády, ktoré majú zlepšiť život ľudí na Slovensku, uzatvára stanovisko, ktoré agentúre SITA poskytol Tlačový a informačný odbor Úradu vlády SR.


Berlín poslal na Madeiru pre zranených vojenské lietadlo

Nehodu autobusu na Madeire neprežilo 29 ľudí.

LISABON, BERLÍN. Pätnásť nemeckých občanov, ktorí prežili stredajšiu tragickú nehodu autobusu na portugalskom ostrove Madeira, odviezlo v sobotu do vlasti nemecké vojenské lietadlo. Informovala o tom agentúra DPA. Lietadlo s 15 zranenými Nemcami a zdravotníckym tímom na palube odštartovalo napoludnie z madeirskej metropoly Funchal. Išlo o špeciálne upravený Airbus A310 nemeckého letectva, ktorý je označovaný za lietajúcu jednotku intenzívnej starostlivosti. Vojenský airbus priletel na Madeiru zo západonemeckého Kolína nad Rýnom. Je vybavený na transport šiestich pacientov v kritickom zdravotnom stave, ďalších 38 lôžok je určených pre menej závažné prípady. Jeden z Nemcov zranených pri nehode ešte nebol schopný prevozu a naďalej zostáva v nemocnici vo Funchale. Autobus s výpravou nemeckých turistov havaroval v madeirskom pobrežnom meste Canico. Vodič v zákrute stratil kontrolu nad vozidlom, ktoré zišlo z cesty a zrútilo sa dole svahom. Príčina nehody sa vyšetruje. Pri nehode zahynulo 29 ľudí, podľa portugalskej vlády boli všetky obete občanmi Nemecka. Vláda v Berlíne však túto informáciu zatiaľ nepotvrdila s tým, že najskôr chce kontaktovať všetkých príbuzných obetí. Zranenia utrpelo 27 cestujúcich, ktorých hospitalizovali v nemocnici vo Funchale. Do piatku 11 z nich prepustili. V nemocnici stále zostáva vodič autobusu a sprievodca, ktorí sú obaja Portugalci. V prípade všetkých 29 obetí už boli vykonané pitvy. Niektorých mŕtvych bude možné s istotou identifikovať až na základe odtlačkov prstov a zubných záznamov.


Povstalci zabili štrnásť členov mierových jednotiek OSN

Šéf OSN označil útok za najhorší útok na mierové sily OSN v nedávnej histórii organizácie.

DAKAR. Najmenej 14 príslušníkov mierových síl OSN v Konžskej demokratickej republike (KDR) zahynulo a 53 utrpelo zranenia pri útoku povstalcov na ich základňu ležiacu na východe tejto stredoafrickej krajiny pri hraniciach s Ugandou. Informovala o tom v piatok agentúra AP. Šéf mierových operácií OSN Jean-Pierre Lacroix uviedol, že k útoku došlo vo štvrtok večer v meste Semuliki v provincii Severné Kivu. Generálny tajomník OSN António Guterres označil udalosť za "najhorší útok na mierové sily OSN v nedávnej histórii organizácie". Všetci zabití príslušníci mierovej misie OSN (MONUSCO) pochádzajú z Tanzánie. Stav troch z 53 zranených je vážny, 20 zranených previezli do mesta Goma. Dvaja mierotvorcovia sú stále nezvestní. Pri útoku, ktorý sa začal za súmraku a pokračoval najmenej tri hodiny, zahynulo aj najmenej päť konžských vojakov. Predpokladá sa, že ho vykonali členovia islamistickej skupiny Spojené demokratické sily (ADF), bojujúcej proti ugandskej vláde. Mierová misia OSN v Konžskej demokratickej republike (do roku 2010 známa pod francúzskou skratkou MONUC) je najväčšou svojho druhu a jej cieľom je spacifikovať viacero ozbrojených skupín, ktoré medzi sebou bojujú v tejto rozľahlej a na nerastné suroviny bohatej krajine. Doteraz zaznamenala takmer 300 úmrtí v radoch svojho vojenského, policajného a civilného personálu.


Počet stredoškolských štipendií klesol, najviac čerpajú východné kraje

V školskom roku 2016/2017 sa vynaložilo 3,1 milióna eur na 89 593 štipendií.

BRATISLAVA. Sumou takmer 3,1 milióna eur podporilo v minulom školskom roku Ministerstvo školstva, vedy, výskumu a športu (MŠVVŠ) SR štúdium stredoškolákov zo sociálne slabšieho prostredia. Žiaci tieto financie získali formou štipendia v rôznej výške, pričom samotná čiastka závisela od prospechu žiaka, informoval komunikačný odbor MŠVVŠ SR. V školskom roku 2016/2017 bolo celkovo vyplatených 89.593 štipendií. "Mesačne sa počet poberateľov pohyboval od 8091 v júni tohto roku po 9371 štipendistov v decembri 2016. V porovnaní s predchádzajúcim školským rokom išlo o pokles na úrovni takmer 12.000 vyplatených štipendií. Za týmto znížením stojí predovšetkým demografický vývoj a nižší počet žiakov navštevujúcich stredné školy," uviedol komunikačný odbor rezortu školstva. Priemerná výška štipendia bola na úrovni 34,55 eura a celková vyplatená suma takmer 3,1 milióna eur je medziročne nižšia približne o 500.000 eur. Podľa ministerstva najviac stredoškolákov poberalo túto formu podpory v Košickom kraji, kde bolo vyplatených 27.820 štipendií v celkovej sume vyše 894.600 eur. Za ním nasleduje Prešovský kraj, v ktorom školy poskytli 25.887 štipendií vo výške približne 920.700 eur. Najmenej poberateľov mal Bratislavský kraj, bolo ich 1461. Stredoškolské štipendiá poskytuje rezort školstva prostredníctvom Centra vedecko-technických informácií (CVTI) SR s cieľom podporiť záujem žiakov zo sociálne slabšieho prostredia vzdelávať sa a získať stredoškolské vzdelanie. O štipendiá možno žiadať aj v tomto školskom roku. Podrobné informácie sú zverejnené na webovej stránke CVTI SR.


Su Ťij Nobelovu cenu za mier nezoberú, pravidlá to neumožňujú

Su Ťij kritizujú za to, že sa k situácii Rohingov v Mjanmarsku nevyjadrila.

STAVANGER. Mjanmarskej líderke Aun Schan Su Ťij nebude v súvislosti so správou OSN, podľa ktorej mjanmarská armáda spáchala genocídu voči menšinovému moslimskému etniku Rohingov, odobratá Nobelova cena za mier. Informoval o tom v stredu Nórsky Nobelov výbor. "Je dôležité mať na pamäti, že Nobelova cena, či už za fyziku, literatúru alebo mier, sa udeľuje za hodnotné úsilie alebo úspechy dosiahnuté v minulosti," cituje agentúra Reuters tajomníka Nórskeho Nobelovho výboru Olava Njölstada. Aun Schan Su Ťij podľa neho získala Nobelovu cenu za mier za svoj boj za demokraciu a slobodu až do roku 1991, v ktorom jej bola udelená. Pravidlá upravujúce udeľovanie Nobelových cien ich odňatie neumožňujú, konštatoval Njölstad. Nórsky Nobelov výbor pozostáva z piatich Nórov, väčšinou bývalých politikov a akademických pracovníkov, a jeho zloženie odráža rôzne sily v nórskom parlamente. Ostatné Nobelove ceny sú udeľované vo Švédsku. Aj predsedníčka výboru Berit Reissová-Andersenová v minulom roku odmietla výzvy na odobratie Nobelovej ceny Aun Schan Su Ťij. V televíznom rozhovore povedala, že nie je úlohou výboru dohliadať na to, čo laureát robí po tom, ako cenu získa. Dodala, že svoju povesť si musia chrániť samotní laureáti. Podľa vyšetrovateľov z Rady OSN pre ľudské práva (UNHRC) mjanmarská armáda sa voči Rohingom dopustila masových vrážd a znásilňovania so zámerom spáchať genocídu. Vyšetrovatelia požadujú trestné stíhanie šiestich vysoko postavených predstaviteľov mjanmarskej armády za najvážnejšie zločiny podľa medzinárodného práva. Su Ťij, zastávajúca funkciu štátnej radkyne, ktorá zodpovedá úradu premiéra, bola kritizovaná za to, že sa nevyjadrila k zásahu armády v Rakhinskom štáte.


Blanár sa voči podozrivému obstaraniu CT prístrojov bráni odborným stanoviskom

Bývalý šéf Žilinského kraja dokazuje, že obstarávanie bolo urobené v súlade s vtedy platným zákonom a pravidlami.

ŽILINA. Bývalý predseda Žilinského samosprávneho kraja (ŽSK) Juraj Blanár odovzdal vo štvrtok v podateľni Úradu ŽSK stanovisko nezávislého odborníka na protokol Úradu pre verejné obstarávanie (ÚVO) o verejnom obstarávaní dvoch CT prístrojov pre nemocnice v Liptovskom Mikuláši a v Trstenej z roku 2011. "Stanovisko nezávislého odborníka na 24 stranách jasne konštatuje, že obstarávanie bolo urobené v súlade s vtedy platným zákonom a pravidlami. Rovnako vysvetľuje formálne pochybenia, ktoré nemohli mať vplyv na celkové obstarávanie. Pevne verím, že predsedníčka ŽSK Erika Jurinová dodrží sľub a toto stanovisko oficiálne doručí na ÚVO do piatka 12. 1.," povedal Blanár. Doplnil, že podľa nezávislého odborníka bol v protokole uplatňovaný princíp retroaktivity, čo je zásadná chyba. "Pretože nie je možné pozerať na obstarávanie v roku 2011 na základe dnes platných zákonov. Zároveň konštatuje, že systém obstarávania na základe ekonomicky najvýhodnejšej ponuky, ktorá umožňuje stanovovať jednotlivé kritériá, je absolútne v súlade s vtedy platným zákonom o verejnom obstarávaní. Dokonca konštatuje, že samotný ÚVO minimálne dvakrát v tomto období obstarával podľa tejto metódy," podotkol bývalý predseda ŽSK. Predsedníčka ŽSK informovala o kontrole ÚVO v utorok (9.1.). "Kontrola jednoznačne potvrdila, že pri nákupe CT prístrojov ŽSK štrnásťkrát porušil zákon. Dvanásť pochybení mohlo podľa ÚVO ovplyvniť výsledok tendra. Dve porušenia zákona však podľa úradu priamo ovplyvnili výsledok súťaže. Z kontroly vyplýva, že ŽSK vybral najmenej výhodnú ponuku. Potvrdilo sa tak, že kraj nakúpil dva CT prístroje do nemocníc maximálne nevýhodne," dodala Jurinová.


Halák ladí formu na novú sezónu, vychytal čisté konto

BRATISLAVA. Hokejisti Bostonu si vylepšili bilanciu prípravných zápasov pred novou sezónou NHL o tretie víťazstvo (3-0-2). Bruins si v domácom prostredí TD Garden poradili s New Jersey Devils 2:0 a veľkú zásluhu na tom mal Jaroslav Halák. Slovenský brankár pochytal všetkých 29 striel z hokejok hosťujúcich hráčov a vyhlásili ho za prvú hviezdu zápasu. Ďalší Slováci sa v zápase nepredstavili. Obranca a zároveň kapitán Bostonu Zdeno Chára oddychoval a útočník Peter Cehlárik pauzuje niekoľko dní so zranením v dolnej časti tela. "Je to stále len prípravný zápas, ale víťazstvo sa počíta. Keď sa zvíťazí, je to vždy dobrý pocit a nezáleží na tom, či ide o súťažný zápas alebo nie," uviedol Jaroslav Halák pre zámorské médiá po stretnutí na klubovom webe Bruins. "Bol to veľmi dobrý zápas z pohľadu celého mužstva. Takmer po celých 60 minút sme korčuľovali so srdcom. V druhej tretine tam boli nejaké chybičky, ale vyriešili sme ich. Hrali sme solídne," doplnil Halák.Halákov výkon medzi žŕdkami pochválil aj tréner Bostonu Bruce Cassidy. "Bol vynikajúci. Pôsobil sviežo, dobre si počínal s pukom. Kontrola odrazených pukov bola excelentná, celkový výkon usporiadaný. Bolo by zaujímavé, keby ešte aj skóroval," reagoval Cassidy aj na Halákov pokus trafiť prázdnu bránku súpera na konci zápasu. Washington vyhral v Chicagu vysoko 6:0, v jeho drese absolvovali zápas Slováci Martin Fehérváry a Richard Pánik, bodovo sa však nepresadili. Z víťazstva sa tešil aj obranca Martin Marinčin, ktorého Toronto v derby s Montrealom doma uspelo 3:0. Marinčin odohral vyše 13 minút a do štatistík si zapísal dve strely. Columbus prehral na ľade Buffala 3:4 po predĺžení, v drese hostí odohral Marko Daňo vyše 14 minút a zapísal si dve trestné minúty. Boston - New Jersey 2:0 (J. HALÁK za domácich odchytal celý zápas a zlikvidoval 29 striel) Pittsburgh - Detroit 4:2 Toronto - Montreal 3:0 Buffalo - Columbus 4:3 pp Nashville - Carolina 3:0 Chicago - Washington 0:6 Las Vegas - Colorado 1:4 Anaheim - Los Angeles Kings 2:0 Vancouver - Ottawa 2:6


Olympique Nimes vyhralo nad Dijonom v dvadsiatom piatom kole francúzskej ligy

Bundesliga

Ligue 1

Serie A

La Liga

FA Cup

Česká liga

Pozrite si výsledky piatkových zápasov Ligue 1.

PARÍŽ. V piatkovom zápase 25. kola najvyššej francúzskej futbalovej ligy zvíťazili hráči Nimes nad Dijonom 2:0. Olympique Nimes - FCO Dijon 2:0 (1:0)Góly: 28. Savanier, 83. Bobichon, ČK: 89. Haddadi (Dijon) Olympique Lyon - EA Guingamp 2:1 (2:1)Góly: 15. Terrier, 35. Fekir - 21. Eboa


Brankár Slovana mal smolu. Mohol si zhodiť helmu či posunúť bránku, tvrdí Říha

Hokejisti Slovana Bratislava prehrali s Dinamom Moskva 1:2 a ich šanca na postup do play off je už len v teoretickej rovine.

BRATISLAVA. Za šesťdesiat minút vystrelili slovanisti na bránku 41 striel. Dali z nich len jediný gól. Nízka strelecká efektivita ich v súboji s Dinamom Moskva stála všetky body. S dvojnásobným víťazom Gagarinovho pohára prehrali Bratislavčania 1:2. Počas svojho účinkovania v Kontinentálnej hokejovej lige s týmto súperom ešte doma nezvíťazili. Do konca základnej časti im ostáva odohrať tri zápasy, z ktorých môžu získať maximálne deväť bodov. V tabuľke Západnej konferencie im s 80 bodmi patrí desiata priečka. Ich šanca na play-off je minimálna. Na ôsme Helsinki strácajú päť bodov, pričom fínske mužstvo má zápas k dobru. Deviate Soči má 82 bodov a o dva zápasy menej ako Slovan. Hokejistom Slovana chýbal v súboji s Dinamom dištancovaný brankár Barry Brust a obranca Michal Sersen pre chorobu. Domáci nastúpili v bránke s Justinom Poggem a v obrane museli hrať aj menej skúsení hráči ako Rosandič, Luža a Bačík. Kým žije šanca na play off, budeme bojovať. Potrebujeme zvíťaziť a dúfať, že tí, čo sú pred nami, prehrajú a dajú nám šancu. Domáci brankár mal veľkú smolu pri prvom inkasovanom góle, keď mu vypadli nože z korčúľ, zvalil sa na ľad a hosťujúci Rybakov skóroval do odkrytej bránky. „Mohol posunúť bránku alebo si zhodiť prilbu. Od stola sa to ľahko rozpráva. Rozhodca to videl a chceli sme, aby gól neuznal, keďže bol na ľade cudzí predmet. Malo by sa to odpískať, bolo by to férovejšie,“ konštatoval na tlačovej konferencie tréner Miloš Říha. Domáca striedačka sa po góle búrila, ale ani to nepomohlo. „Rozhodca tvrdil, že nemohol prerušiť hru, lebo to nie je v pravidlách.“ Poggemu šťastie neprialo ani o pár minút neskôr, keď mu prepadol puk cez výstroj po strele Podšenďalova. „Oba inkasované góly boli dosť lacné. Pri prvom zásahu to bola súhra náhod a pri druhom góle sme urobili viaceré chyby,“ priznal Říha. Slovanisti v prvej polovici stretnutia nevyužili tri presilové hry. V jednom prípade mali dokonca výhodu o dvoch hráčov. „Zradila nás presilovka. Keď nedáte gól počas dvojnásobnej výhody, pravidlo hokeja je, že nemôžete zvíťaziť. Chlapci však nechali na ľade všetko, čo mohli,“ uviedol 58-ročný kouč. Najaktívnejším domácim korčuliarom bol Patrik Lušňák. Prvé dve jeho šance zlikvidoval hosťujúci brankár Jeriomenko, ale tretíkrát už bol prikrátky. „Mali sme šance a mohli sme dať viac gólov,“ reagoval strelec jediného gólu domácich. Slovanisti prestrieľali súpera v pomere 41:30. „Niekedy je lepšie mať menej striel a dať viac gólov,“ dodal Lušňák. Za zlomovú označil prvú tretinu, v ktorej domáci inkasovali v krátkom rozpätí dva góly. „Boli to pre nás poriadne dve facky. Potom sa už zápas ťažko doťahuje, aj keď sme mali dostatok príležitostí.“ Už v piatok o 19.00 čaká na slovanistov ďalší domáci zápas s Víťazom Podoľsk. „Kým žije šanca na play off, budeme bojovať. Potrebujeme zvíťaziť a dúfať, že tí, čo sú pred nami, prehrajú a dajú nám šancu,“ uzavrel Lušňák.


Sakovej výber Gašparovho náhradníka mal zablokovať Pellegrini

Policajný pridelenec v Chorvátsku Marián Slobodník polícii šéfovať nebude. Mal kontakty na Bašternáka.

BRATISLAVA. Náhradníka za odchádzajúceho prezidenta Tibora Gašpara chcela predstaviť ministerka vnútra Denisa Saková zo Smeru v pondelok. Jej plán padol, lebo proti povýšeniu doterajšieho policajného pridelenca v Chorvátsku Mariana Slobodníka sa postavil premiér Peter Pellegrini, tiež zo Smeru,. Pellegrinimu podľa denníka Plus 1 deň prekážalo, že zať nádejného šéfa polície podnikal s Ladislavom Bašternákom, ktorý je obžalovaný z daňových podvodov, a u ktorého v podnájme býva Pellegriniho predchodca Robert Fico. Slobodníkova dcéra Simona je modelka a jej partner Andrej Brna staval s Bašternákom neveľmi úspešný outlet vo Voderadoch. Aj keď favorit na šéfa polície už mal pricestovať späť na Slovensko a ponuku na funkciu verejne potvrdil, Saková ho napokon nevymenovala. K stopke pre Slobodníka sa nevyjadrila, neodkázala ani, kedy príde s novým menom. Pellegrini odkázal, že ku kritériám, ktoré má spĺňať policajný prezident, sa už vyjadril a informoval o nich aj Sakovú. "Zároveň verejne nebude hodnotiť či komentovať jednotlivých uchádzačov o tento post," povedala premiérova hovorkyňa Beatrice Szabóová. Pellegrini minulý týždeň ohlásil, že výber šéfa polície berie citlivo. „Nebol by to dobrý signál pre krajinu, ak by sme na čelo Policajného zboru postavili niekoho, kto od prvého dňa bude vzbudzovať pochybnosti, či vykonáva svoju prácu zodpovedne,“ povedal vtedy. Ako o možnom Gašparovom náhradníkovi sa hovorilo aj o šéfovi protikorupčného odboru Úradu vlády Petrovi Kovaříkovi či o bývalom šéfovi policajných odborov Miroslavovi Litvovi. Kovařík však hovorí, že ponuku nedostal, a Litva, že by o funkciu nemal záujem. "Myslím, že dnes je veľmi ťažké nájsť človeka, ktorý vôbec do funkcie chce ísť," hovorí šéf parlamentu Andrej Danko z SNS. Očakával, že v pondelok či utorok už Gašpar bude mať nástupcu, ale komentovať Pellegriniho kroky proti Slobodníkovi nechcel, lebo výber ľudí je na Sakovej. "Na koaličnej rade sme neriešili mená," povedal Danko. SNS pritom krátko po voľbách tlačila na výmenu čelných predstaviteľov polície a hovorila aj o systémových zmenách v bezpečnostných zložkách. polícii šéfuje od mája 2012 predtým bol riaditeľom Úradu boja proti korupcii v polícii slúži od decembra 1993 začínal ako vyšetrovateľ v Nitre spomína ho spis Gorila ako človeka, ktorý aj po voľbách zostane na svojom mieste podpísal konšpiračné vyhlásenie o migrácii nevidel problém na tom, že riaditeľom finančnej jednotky polície je spoznor Smeru Bernard Slobodník Gašpar odchádza z polície ku koncu mája, vo štvrtok by mal byť posledný deň v práci. Pôvodne hovoril, že potrebuje niekoľko dní, aby úrad odovzdal nástupcovi. Ak im Saková ten čas chce dopriať, musí sa teda rozhodnúť rýchlo. "Agenda je pomerne široká a nie je možné urobiť to zo dňa na deň," vyhlásil Gašpar v polovici apríla. "Verím, že v takejto pokojnej atmosfére zabezpečíme, aby bezpečnosť občanov bola na úrovni, aká bola doteraz." Policajné prezídium minulý týždeň pre SME potvrdilo, že Gašpar neodchádza len z funkcie, ale rovno do civilu, hoci pôvodne hovoril aj o možnosti, že sa presunie na inú pozíciu v zbore. Na otázky, aké má plány po odchode z polície, Gašpar neodpovedal. Okrem neho ohlásil odchod do civilu aj policajný viceprezident Ľubomír Ábel, hovorí, že po ôsmich rokoch vo funkcii chce dať prednosť mladším kolegom a rodine. Opozícia tvrdí, že Pellegrini vyjadril ministerke nedôveru. Poslanec Jozef Rajtár z SaS poukázal tiež na to, že s nomináciou si Smer nevie poradiť už viac ako mesiac. "Navyše, opäť sa ukázalo, v akej zvláštnej situácii je súčasný premiér. Peter Pellegrini je bábkový premiér, ktorý môže tak maximálne zamietať návrhy,“ hovorí Rajtár. Trenčiansky župan a bývalý minister obrany Jaroslav Baška zo Smeru označil stopku pre Slobodníka za dobrý krok. "Pani ministerka určite nevedela o tých prepojeniach." Saková vopred naznačovala, že „zmeny budú podstatne väčšie“ a mali by sa dotknúť aj krajských oddelení polície. Viac neprezradila. Gašpar podľa súčasného zákona nemal limit na funkčné obdobie. O jeho konci by okrem neho samotného mohol rozhodnúť len minister vnútra. Výzva na Gašparov odchod patrila medzi hlavné požiadavky protestov Za slušné Slovensko po vražde novinára Jána Kuciaka a Martiny Kušnírovej.


Rating Maďarska sa zvýšil, krajina sa vzďaľuje od špekulatívneho pásma

Dve z veľkej trojky ratingových agentúr už zlepšili ohodnotenie krajiny.

LONDÝN. Ratingová agentúra Fitch Ratings zvýšila v týchto dňoch rating Maďarska z BBB- na BBB, čím sa krajina posunula vyššie nad špekulatívne pásmo. Teraz je nad ním o dva stupne. Fitch zároveň stanovila stabilný výhľad, čo znamená, že v najbližšom období by sa rating krajiny meniť nemal. Agentúra poukázala na stabilný prílev priamych zahraničných investícií, ale najmä na výrazný pokles čistého externého dlhu Maďarska. Zatiaľ čo v rokoch 2013 - 2017 dosahoval v priemere 34,4 percenta hrubého domáceho produktu (HDP), v roku 2018 dosiahol podľa posledných odhadov približne 10,2 percenta HDP. Rozhodnutie Fitch nasledovalo krátko po kroku konkurenčnej ratingovej agentúry Standard and Poor's. Tá zvýšila rating Maďarska 15. februára rovnako z BBB- na BBB. Posledná z "veľkej trojky" ratingových agentúr Moody's by mala prehodnotiť rating Maďarska 3. mája. V súčasnosti uplatňuje voči Maďarsku rating na úrovni Baa3, čo je len jeden stupeň nad špekulatívnym pásmom.


Stanovisko výboru k Procházkovi treba rešpektovať, myslí si Žitňanská

Ak by Slovensko trvalo na kandidatúre, návrh by sa dostal pred zástupcov členských krajín EÚ.

BRATISLAVA. Slovensko by malo rezignovať na kandidatúru Radoslava Procházku za sudcu Všeobecného súdu EÚ a hľadať nového kandidáta. Nepriamo to v stredu po zasadnutí vlády uviedla ministerka spravodlivosti Lucia Žitňanská (Most-Híd). "Existujú nepísané pravidlá v rámci procedúr a to nepísané pravidlo je, že sa rešpektuje stanovisko poradného výboru," uviedla ministerka. Poradný výbor Rady EÚ vydal k Procházkovi negatívne stanovisko ešte vlani v decembri. Vláda rozhoduje, či na jeho kandidatúre trvá aj tak. Podľa Žitňanskej krajiny rešpektujú poradný výbor, jedinou výnimkou v minulosti bola Česká republika. "Výsledok bol, že jej kandidát neprešiel," pripomenula. "Myslím si, že je dobré rešpektovať aj nepísané pravidlá, lebo v opačnom prípade sa nám to môže vrátiť a bude to nepríjemná situácia pre Slovenskú republiku," doplnila. Minister zahraničných vecí Miroslav Lajčák (nominant Smeru), ktorého rezort zabezpečuje komunikáciu s európskymi orgánmi v tejto veci, už dávnejšie uviedol, že otázka kandidatúry Procházku je vecou politického rozhodnutia na úrovni predsedov vládnych strán. "Ak bude vláda trvať na Procházkovi, je veľmi pravdepodobné, že ho čaká podobný osud ako českého kandidáta a neprejde," uviedol v stredu Lajčák. Ak by Slovensko trvalo na kandidatúre Procházku aj napriek negatívnemu odporúčaciemu stanovisku poradného výboru, jeho návrh by sa dostal na rokovanie zástupcov členských krajín EÚ. Premiér Robert Fico (Smer) v piatok (10. 3.) uviedol, že sa asi bude musieť v tejto veci stretnúť s bývalým predsedom strany Sieť. Povedal, že Procházka je pravdepodobne pripravený odstrániť niektoré problémy, ktoré mu vytkol poradný výbor. "Keď je tu eminentná snaha kandidáta, ktorý je jazykovo pripravený a ktorý sa vyzná vo veciach, tak sa tým záujmom budeme seriózne zaoberať," povedal Fico s tým, že nájsť vhodného kandidáta nie je ľahké. Písomné stanovisko poradného výboru Rady EÚ dostala Súdna rada začiatkom januára. Výbor Procházku neodsúhlasil, lebo mal obavy z integrity slovenského kandidáta, ktoré neboli jeho vypočutím rozptýlené. Bývalý predseda strany Sieť je druhým odmietnutým kandidátom Slovenska na post dodatočného sudcu Všeobecného súdu EÚ. Pred ním neuspela kandidátka Mária Patakyová pre nedostatočnú znalosť francúzskeho jazyka. Súdna rada zvolila Procházku za ďalšieho kandidáta 19. septembra, vláda kandidatúru odsúhlasila 28. septembra. V Bruseli ju napadol predseda opozičnej strany SaS Richard Sulík. V liste adresovanom Európskemu súdnemu dvoru upozornil na nízky morálny kredit Procházku a na netransparentné financovanie jeho prezidentskej a parlamentnej kampane.


V Nemecku vyšetrujú lekára zrejme chybne diagnostikoval rakovinu

BERLÍN. Nemecká prokuratúra vyšetruje lekára, ktorý je podozrivý z chybných diagnóz týkajúcich sa rakoviny. V súčasnosti preverujú 26 prípadov z obdobia rokov 2016 až 2019, keď pacienti, ktorým diagnostikoval rakovinu, podstúpili aj chirurgické zákroky.Úrady už upozornili viac ako sto nemocníc na západe krajiny na možné nesprávne diagnózy 60-ročného lekára. Noviny Saarbrücker Zeitung v stredu informovali, že úrady vyzvali nemocnice v Sársku a Porýní-Falcku, aby preverili prípady, v ktorých diagnózy určil podozrivý lekár. Patológ má dočasný zákaz vykonávať lekársku činnosť.


Návrhy kotlebovcov poslanci neposunuli do druhého čítania

Rodičovský príspevok na 280 eur nevzrastie.

BRATISLAVA. Poslanci za stranu Kotleba – Ľudová strana Naše Slovensko chceli novelou o neziskových organizáciách poskytujúcich všeobecne prospešné služby dosiahnuť, aby sa mimovládne neziskové organizácie, ktoré sú priamo či nepriamo napojené na financovanie zo zahraničia, povinne registrovali do novovytvoreného Registra zahraničných agentov pod správou ministerstva vnútra. Vytvorenie takéhoto registra by podľa nich pomohlo sprehľadniť financovanie a činnosť neziskových organizácií presadzujúcich záujmy zahraničných subjektov a zároveň sprísniť dohľad nad ich pôsobením. Poslanci NR SR návrh neposunuli do druhého čítania, Poslanci Národnej rady SR za stranu Kotleba – Ľudová strana Naše Slovensko Marian Kotleba, Rastislav Schlosár, Ján Mora a Ján Kecskés chceli obmedziť trestnoprávnu imunitu prezidenta SR. Parlament však ich návrh ústavného zákona ani Trestného zákona nepodporil. Podľa návrhov prezident by mal mať trestnoprávnu imunitu výlučne na výroky prednesené počas výkonu jeho funkcie. To znamená, že za všetky ostatné trestné činy by mohol byť trestne stíhaný. Kotlebovci chceli vyšším územným celkom stanoviť maximálnu výšku výdavkov, ktoré môžu vynaložiť na bežnú prevádzku samotného úradu. Návrh novely zákona o rozpočtových pravidlách územnej samosprávy parlament neposunul do druhého čítania. „Zavedenie takýchto finančných stropov posilní rozpočtovú zodpovednosť a povedie k hospodárnejšiemu a uváženejšiemu rozdeľovaniu finančných prostriedkov v územnej samospráve“, zdôvodňovali návrh predkladatelia s tým, že hlavným dôvodom na predloženie tejto novely zákona je fakt, že vo viacerých VÚC zlyhal prirodzený samoregulačný mechanizmus.